text:
Áskoðan I 7. juni 2021
Í løtuni eru omanfyri 180 lýsingar eftir starvsfólki á starvsportalinum www.starv.fo hjá ALS. Í fleiri av hesum lýsingum verður lýst eftir fleiri star…[Les meira]
Almenn tíðindi I 7. juni 2021
Hevur tað týdning fyri teg at veita góða tænastu og hava ábyrgd? Ynskir tú eitt fjølbroytt og áhugavert starv, har tú í gerandisdegnum hevur samband v…[Les meira]
Handverk og ídnaður I 7. juni 2021
Tað er var upp reppið, at seinra skeiðið ikki bleiv avviklað, nú Corona enn einaferð hevur tvingað samfelagið at taka serlig atlit. Hetta hevði verið …[Les meira]
Almenn tíðindi I 4. juni 2021
Við hesum verður boðað frá, at aðalfundurin hjá Føroya Arbeiðsgevarafelag, sum skuldi verða mánadagin 7. juni kl. 13.00, verður avlýstur. …[Les meira]
Arbeiðsmarknaður I 31. mai 2021
Føroya Arbeiðsgevarafelag heitir á arbeiðsgevarar um at tryggja sær, at starvsfólk eru væl kunnað um viðurskiftini í sambandi við feriu, ferðing í útl…[Les meira]
Arbeiðsmarknaður I 31. mai 2021
Semjan er á sama kostnaðarstøði sum aðrar semjur, ið Føroya Arbeiðsgevarafelag hevur gjørt við fakfeløgini í hesu samráðingarrunduni. …[Les meira]
Inn- og Útflutningur I 31. mai 2021
Fyribils skrá fyri vinnuferðina er henda: 13. og 14. oktober vitjar ferðalagið í Tel Aviv. Á skránni í Tel Aviv er hátíðarhald á Sendistovu Føroya,…[Les meira]
Handilsvinna I 31. mai 2021
Tað er felagið Eirin, sum dagliga vegleiðir privatum fyritøkum um nýggju dátuverndarlógina, ið hevur fyrireikað og gjørt faldaran fyri Handilsvinn…[Les meira]
Handverk og ídnaður I 28. mai 2021
Tá Henrik Old, løgtingsmaður og fyrrverandi landsstýrismaður í samferðslumálum sigur, at tað er bíligari at gera tunlar alment enn privat, kemur hann …[Les meira]
Almenn tíðindi I 25. mai 2021
Selmar Nielsen, Árni Jakobsen og Eyðbørn Brimnes sita eisini í nevndini. …[Les meira]
Almenn tíðindi I 25. mai 2021
Á aðalfundinum, sum var tann 6. mai, stóðu Jógvan Hansen og Marner Pattinson fyri vali, teir tóku báðir við afturvali. Harumframt var avgjørt á aðalfu…[Les meira]
Sáttmálasamráðingar I 25. mai 2021
Sáttmálin gongur út 31. mai 2021. …[Les meira]
Arbeiðsmarknaður I 17. mai 2021
Í Danmark er stórur tørvur á faklærdum starvsfólkum. Starvsfólkini mangla ikki bert innan byggivinnuna, men eisini innan landbúnað, fiskiskap og ferða…[Les meira]
Handverk og ídnaður I 17. mai 2021
Sera stórur eftirspurningur hevur verið eftir at fáa eitt nýtt “Vegurin sum arbeiðspláss” skeið fyriskipað. Av tí, at tað er krevjandi at fáa skeiðsh…[Les meira]
Handilsvinna I 17. mai 2021
Er GDPR ikki bert nakað fyri stórar handlar við stórari skrivstovuumsiting og dýrum KT-skipanum? Eg havi bert ein lítlan handil, har vit eru n…[Les meira]
Inn- og Útflutningur I 17. mai 2021
Frágreiðing, útgivin frá Lærda Háskúlanum í Stokholm, metir um gongdina í eftirspurningi og útboði av fiskavørum í Kina fram móti 2030. Mett verður, a…[Les meira]
Almenn tíðindi I 10. mai 2021
Fróðskaparsetur Føroya boðar frá, at nýggj leiðsluútbúgving á masterstigi verður boðin út til heystar. Útbúgvingin er fyri fólk, sum annaðhvørt eru í …[Les meira]
Handilsvinna I 10. mai 2021
Er GDPR ikki bert nakað fyri stórar handlar við stórari skrivstovuumsiting og dýrum KT-skipanum? Eg havi bert ein lítlan handil, har vit eru n…[Les meira]
Ferðavinna I 10. mai 2021
Aleth Nielsen, Sakaris Frederiksen og Hans Jákup Kollslíð stóðu fyri vali, og vóru øll afturvald. Tiltakslimurin Tórstein Christiansen takkaði…[Les meira]
Fiskivinna I 10. mai 2021
Nývald í nevndina eru Jógvan Gregersen og Magnus Jespersen, meðan Jógvan Hansen og Marnar Pattinson vórðu afturvaldir. Jens Pauli Petersen stóð ikki f…[Les meira]
Áskoðan I 3. mai 2021
Í seinastu viku varð í miðlunum nógv gjørt burturúr, at privati granskingargrunnurin Sjókovin eftir avtalu við Nám hevur skrivað uppskot til frálæruti…[Les meira]
Oljuvinna I 3. mai 2021
Hóast einki oljuvirksemi hevur verið á føroyska landgrunninum seinastu árini, og lítil útlit eru fyri nøkrum virksemi komandi árini, so hevur alla tíð…[Les meira]
Handverk og ídnaður I 3. mai 2021
Føroya Handverksmeistarafelag er meginfelag fyri lokalu handverksmeistarafeløgini, Havnar-, Eysturoyar-, Vága-, Suðuroyar Handverksmeistarafe…[Les meira]
Sáttmálasamráðingar I 27. apríl 2021
Sáttmálin er longdur við tveimum árum, og lønin hækkar tann 1. mai 2021 við 1,47%. Tann 1. mai 2022 hækkar lønin fyrst við 0,49% roknað av lø…[Les meira]
Fiskivinna I 26. apríl 2021
Sjókovin hevur givið út nýggja ársfrágreiðing fyri 2020 um føroysku fiskivinnuna. Ársfrágreiðingin er býtt í tveir partar. Fyrri partur er ein støðulý…[Les meira]
Handilsvinna I 26. apríl 2021
Áki V. Poulsen varð afturvaldur. Regin W. Dalsgaard stillaði ikki uppaftur, og í hansara stað varð valdur Claus V. Christensen, stjóri í Solar…[Les meira]
Ráðgevaravinna I 26. apríl 2021
Árligi aðalfundurin hjá Ráðgevarafelagnum var í farnu viku. Klæmint Eliassen, Spenn og Árni Jakobsen frá SMJ stóðu fyri vali og vóru báðir afturvaldir…[Les meira]
Havbúnaður I 26. apríl 2021
Triðji nevndarlimurin er Atli Gregersen, sum ikki stóð fyri vali hesuferð. Á aðalfundinum legði nevndin fram ársfrágreiðingina fyri gongdina í…[Les meira]
KT- og Samskifti I 20. apríl 2021
Í nevndini í Samskifti sótu Lena L. Mohr, Niels Uni Dam, og Michael Koba. Tey tóku øll við afturvali. Á aðalfundinum varð borið fram av nevnd…[Les meira]
Sáttmálasamráðingar I 20. apríl 2021
Semjan er á sama støði sum semjan við arbeiðarafeløgini, sum var gjørd í juni í fjør, og sum var tann fyrsta í samráðingarumfarinum 2020-2022…[Les meira]
Almenn tíðindi I 19. apríl 2021
Sambært nýggjastu lønarhagtølunum frá Hagstovu Føroya vóru samlaðu lønargjaldingarnar 2.569 mió. kr. fyrsta ársfjórðing í ár. Sama ársfjórðing í fjør …[Les meira]
Almenn tíðindi I 19. apríl 2021
Fyri vali stóðu Jon Hestoy og Eirikur Lindenskov, og báðir vóru afturvaldir. Eftir fundin varð nevndin skipað við Jon Hestoy sum formanni. …[Les meira]
Almenn tíðindi I 19. apríl 2021
Fleiri feløg hava longu havt aðalfund í ár. Hesa vikuna vera teir fleiri. Ráðgevarafelagið hevur aðalfund týsdagin 20. apríl, Havbúnaðarfelagi…[Les meira]
Sáttmálasamráðingar I 14. apríl 2021
Sáttmálin er longdur í tvey ár, og lønarhækkingin er 2,05% 1. árið galdandi frá 1. august og 1,25% 2. árið. Harumframt vóru aðrar broytingar …[Les meira]
Almenn tíðindi I 12. apríl 2021
Altjóða nethandilin er nógv vaksin hesi seinastu árini og hevur rættiliga tikið dik á seg undir koronakreppuni. Bert í USA er nethandilin vak…[Les meira]
Sáttmálasamráðingar I 12. apríl 2021
Næsti samráðingarfundur er avtalaður at verða mánadagin 19. apríl. …[Les meira]
Handilsvinna I 12. apríl 2021
Skráin til ársaðalfundin er soljóðandi: 1. Val av fundarstjóra. 2. Framløga av limalista. 3. Frásøgn nevndarinnar frá farna ári. 4. Framløg…[Les meira]
Almenn tíðindi I 29. mars 2021
1. januar var nýggj dátuverndarlóg sett í gildi í Føroyum og nýggj krøv skulu nú lúkast á hesum økinum. Hóast fleiri vegleiðingar eru gjørdar …[Les meira]
KT- og Samskifti I 29. mars 2021
Í nevndini í KT-felagnum eru sostatt: Ulla Joensen frá Elektron, Fróði Magnussen frá Formula, Snæbjørn Jacobsen frá Stýr, Ólavur Ellfsen frá …[Les meira]
Havbúnaður I 29. mars 2021
Í farnu viku boðaði felagið Atlantic Sapphire frá, at felagið hevði haft eitt óhapp í framleiðsluni, sum førdi til, at 500 tons av laksi doyði. Hetta …[Les meira]
Handverk og ídnaður I 22. mars 2021
Vegurin sum arbeiðspláss hevur ikki verið á skrá hetta seinasta árið vegna Corona, men nú verður aftur gjørligt at skipa fyri skeiðinum. Skeið…[Les meira]
Almenn tíðindi I 22. mars 2021
Tiltøkini eru málrættað fyritøkum í ferðavinnuni og handverksvinnuni, ið kundu hugsað sær nærri vegleiðing á dátuverndarøkinum. 1. januar var …[Les meira]
Handilsvinna I 15. mars 2021
Vitjanirnar verða lagdar soleiðis til rættis: Mikudagin 14. apríl 2021, kl. 12.00 til 14.00, verður vitjað á Glasi. Mánadagin 19. ap…[Les meira]
Inn- og Útflutningur I 15. mars 2021
Í sambandi við BREXIT varð ein tíðarætlan gjørd, sum ásetti nær ymisk nýggj krøv í s.v. innflutning til Onglands skuldu koma í gildi. Bretska stjórnin…[Les meira]
KT- og Samskifti I 15. mars 2021
Limirnir í felagnum Samskifti hava ein serstakan leiklut, tá tað ræður um viðger og ábyrgd av persónsdata. Samstundis sum at samskiftisfyritø…[Les meira]
Almenn tíðindi I 8. mars 2021
Í 2020 var virðið á samlaða føroyska vøruinnflutninginum 8,1 mia. kr. Tað er á leið sama virði sum í 2019, men 5% størri enn í 2018. Frá 2010 til 2019…[Les meira]
Ráðgevaravinna I 8. mars 2021
Í farnu viku fekk Pætur Jakobsen deildarleiðari hjá ráðgevandi verkfrøðifyritøkuni SMJ, heiðurin at verða valdur at fáa verkfrøði- og ráðgevaraprísin,…[Les meira]
Sáttmálasamráðingar I 8. mars 2021
Føroya Prentsmiðjufelag og Grafiska Yrkisfelagið hava undirskrivað semju um nýggjan tvey ára sáttmála
1. august 2021 hækkar lønin við 2,05%, og 1. mai 2022 hækkar lønin við 1,25%. Semjan er á sama støði sum hinar semjurnar, ið gjørdar eru á pr…[Les meira]
Áskoðan I 1. mars 2021
Koppsetingin kann lata samfelagið upp aftur Í Føroyum og kring heimin verður í hesum tíðum arbeitt við at koppseta fólk móti at gerast sjúk vi…[Les meira]
Sáttmálasamráðingar I 1. mars 2021
Sáttmálarnir verða longdir til 1. mars 2023 við ávísum broytingum. Samlaði útreiðslukarmurin er 2,05% fyrsta árið, og 1,25% annað árið. Reiðar…[Les meira]


c: text/html

text:
Aftur í gjár vóru veðurgudarnir við okkum, tá Bragdið og FÍF skipaðu fyri øðrum…
Lop
-
-
Hóskvøldið og leygardagin hava aftur verið nakrar smærri kappingar. Á Tórsbreyt kappaðust tey í…
-
FÍFKastLopMetNýggjastu tíðindiRenningÚrslitUttan úr Heimi
Tvey føroysk met í fyrstu TF Stórkappingini
Í allarbesta veðri varð TF Stórkappingin skotin í gongd í gjár. Hetta var fyrsta…
-
Fyrsta TF Stórkapping verður á Tórsbreyt leygardagin 21. mai – um góðar tvær vikur.…
-
Hetta gjørdist eitt av teimum heilt stóru vikuskiftunum hjá frælsum ítrótti. Fyri fyrstu ferð…
-
Hetta vikuskiftið verður DM innandura fyri vaksin fyriskipað, og tveir føroyingar verða við í…
-
Dagurin í dag fer uttan iva í søgubøkurnar hjá FÍF. Innandurakappingin Stórmót IR í…
-
Tórur Mortensen hevur havt eitt framúr kappingarár higartil í 2015. Ikki fyltur 17 enn,…
-
Tað er ikki bara í Kina, at tað verður kappast í frælsum ítrótti í…
-
Hetta vikuskiftid hevur verid kappast um Danmarkarmeistaraheitini í frælsum ítrótti. Kappingarnar fóru fram á…

robotstxt: allowed

filter: keep


text:
Tað byrjar at verða ikki sørt tarnakrympandi flóvisligt at lurta eftir spurnartíma í Fólkatinginum, har somu spurningar aftur og aftur verða settir til danskar ráðharrar. Hvat er endamálið við hesum spurningum, vit kenna jú svarið frammanundan.
Er Danmark til reiðar at hjálpa okkum at fáa ein størri uttanríkispolitiskan leiklut og vil Danmark viðurkenna okkara sjálvsagda avgerðarrætt.
Nei, Danmark fer ikki at hjálpa okkum at fáa ein veruliga størri uttanríkispolitiskan pall, og nei, Danmark fer ikki at viðurkenna okkara sjálvsagda avgerðarætt sambært altjóða fólkarættinum, og nei, ongin danskur stjórnarleiðari við virðing fyri sær sjálvum og sínum embæti fer at góðtaka, at vit gera eina nýggja grundlóg ella stjórnarskipan, sum liggur uttanfyri verandi grundlóg og sum gerð Ríkið minni.
Fyri Tjóðveldi kann tað ikki koma óvart á, at ein danskur stjórnarleiðari sigur, at Danmark hevur bara ein uttanríkispolitikk og tað er tann danski, tað er jú tað sama sum Tjóðveldi hevur trúttað niður í okkum føroyingar síðani stovnanina av flokkinum, nevnliga at Ríkisfelagsskapurin er eitt eindarríki, tað er væl sagtans tí Tjóðveldi er stovnað.
So loysnin er nokk at grundgeva her heima og ikki liggja á knæ niðri á Fólkatingi og bidda danskar ministarar um at góðkenna okkum sjálvi, hetta má halda uppat.
Tað loysir seg ”big time” fyri danir uttanríkispolitiskt, at vit eru saman í Ríkisfelagsskapinum, og tað hevur so sanniliga loyst seg fyri okkum at verða í Ríkisfelagsskapinum, hvar vit hava skapt eitt av fremstu vælferðarsamfeløgunum í heiminum.
Loysing er ikki nakað man fær – loysing er nakað man tekur.
Samband er nakað, sum føroya fólk hevur tikið undir við, og sum ein stórur partur av føroyingum metir verða tað bestu skipanina til dags dato.
Um ríkisrættarligar broytingar og loysing skal fremjast, so eru tað føroya fólk, sum koma at avgera tað – og ikki ein tilvildarligur danskur ráðharri, sum skal hjálpa.
Kaj Leo Holm Johannesen
Tingmaður fyri Sambandsflokkin


text:
Hergeir Neilsen, løgtingsformaður setti ráðstevnina
"Hvat hava vit rokkið hesi 10 árini", Johnhard Klettheyggj, leiðandiløgfrøðingur í Almenna- og Heilsumálaráðnum
"Løgtingsumboðsmaðurin- frustratión ella inspiratión", Sjúrður Rasmussen, ráðgevi á Løgmansskrivstovuni
"Hava vit sum eitt lítið samfelag brúk fyri einum umboðsmanni? Royndir úr Íslandi." Róbert R. Spanó, professari við Háskóli Íslands
Løgtingsins umboðsmaður 10 ár
Tann 1. mai í ár eru liðin 10 ár, síðan løgtingsins umboðsmaður fór til verka. Í hesum sambandi verður almenn ráðstevna í Norðurlandahúsinum fríggjadagin 6. mai, har Sjúrður Rasmussen, ráðgevi á Løgmansskrivstovuni, Johnhard Klettheyggj, leiðandi løgfrøðingur í Almanna- og Heilsumálaráðnum, og Róbert Spano, professari á Háskóla Íslands, fara at umrøða týdningin av stovninum
Stovnurin, ið sá dagsins ljós við løgtingssamtykt í 2000, hevur síðan stovnanina fest seg í tilvitanina hjá teimum flestu, og nú tey fyrstu 10 árini eru løgd afturum, skipar umboðsmaðurin fyri ráðstevnu í Norðurlandahúsinum at taka saman um fyrstu árini.
Løgtingsins umboðsmaður hevur hesi 10 árini viðgjørt mong mál, sum borgarar hava klagað almennar stovnar og umsitingar um. Eisini hevur umboðsmaðurin avvíst mál, tí málini ikki hoyrdu undir virkisøkið ella heimildirnar hjá stovninum.
Umboðsmaðurin gevur hvørt ár út ársfrágreiðing, har greitt verður frá avgerðunum í teimum týdningarmestu málunum. Í frágreiðingunum sæst, at starvsfólkamál og innlitsmál fara við nógv mestu arbeiðsorkuni hjá stovninum. Ofta eru tey um helvtin av øllum málunum.
Mentor í skipanini
Spurningurin er, hvønn týdning umboðsmaðurin hevur, og um stovnurin ger mun. Hesar spurningar fara Sjúrður Rasmussen og Johnhard Klettheyggj at viðgera á ráðstevnuni 6. mai, og Róbert Spano fer at umrøða týdningin av tílíkum stovni í smáum samfeløgum.
Sjúrður Rasmussen heldur, at fremsta uppgávan hjá umboðsmanninum er at venda frustratión hjá borgarum og fyrsitingum til inspiratión soleiðis at skilja, at borgarar og fyrisitingar kunnu fáa mál útgreinað og ummæld. Hetta hevur mangan eydnast seinastu 10 árini, heldur hann.
Johnhard Klettheyggj heldur ikki, at umboðsmaðurin skal hava vald sum ein fyrisitingardómstólur, eins og summi hava nevnt. Tá stovnurin kemur við tilmælum og átalum, virkar hann sum eitt slag av mentori hjá fyrisitingini, ið so rættar síni mistøk. Júst soleiðis eigur stovnurin at virka, heldur hann.
Róbert Spano fer at greiða frá royndunum í Íslandi við umboðsmanni í góð 20 ár. Hann heldur, at borgarar altíð mugu hava ein realistiskan møguleika at venda sær til ein óheftan stovn at fáa rættvísa viðferð. Rættarskipanin er ofta ein kostnaðarmikil møguleiki, men umboðsmaðurin er ókeypis.
Skrá fyri ráðstevnuna í Skálanum í Norðurlandahúsinum fríggjadagin 6. mai 2011:
13.05: Sólja í Ólavsstovu, løgtingsins umboðsmaður, bjóðar vælkomin
13.10: Hergeir Nielsen, løgtingsformaður setir ráðstevnuna
13.30: "Hvat hava vit rokkið hesi 10 árini"
Johnhard Klettheyggj, leiðandi løgfrøðingur í Almanna- og Heilsumálaráðnum
14.10: Steðgur
14.40: "Løgtingsumboðsmaðurin – frustratión ella inspiratión“
Sjúrður Rasmussen, ráðgevi á Løgmansskrivstovuni
15.20: "Hava vit sum eitt lítið samfelag brúk fyri einum umboðsmanni?"
Róbert R. Spano, professari við Háskóli Íslands
16.00: Hugnaløta og ábit í forhøllini


text:
Løgtingið upp í leikin um diabetesverkætlan
19. desember 2018
Kaj Leo Holm Johannesen, løgtingsmaður fyri Sambandsflokkin, hevur í dag sett Sirið Stenberg, landsstýriskvinnu í heilsumálum, ein skrivligan fyrispurning (§ 53) um tilboð frá Novo Nordisk Grunninum um diabetessamstarv og diabetesmiðstøð í Føroyum. Svarast skal í seinasta lagi 14 yrkadagar eftir, at fyrispurningurin er góðkendur í Løgtinginum - og síðan svarast og umrøðast í Løgtinginum
Kann landsstýriskvinnan greiða nærri frá:
1. Nær í 2019 fer Heilsu- og innlendismálaráðið undir ítøkiliga at fyrireika eitt samstarv millum føroyska heilsuverkið og Novo Nordisk Grunnin um diabetesviðgerðir og bygging av einari diabetesmiðstøð í Føroyum?
2. Hevur Heilsu- og innlendismálaráðið lagt eina arbeiðs- og tíðarætlan, sum m.a. vísir, hvat skal kannast og lýsast, hvør loysn arbeiðast skal við og til hvørjar tíðarfreistir?
3. Hvussu ætlar Heilsu- og innlendismálaráðið at fyriskipa fyrireikingarnar, herundir involvering av t.d. politisku skipanini, fakfólkum, áhugabólkum og øðrum viðkomandi pørtum?
4. Eru mannagongdir, reglur ella ein politikkur í Heilsu- og innlendismálaráðnum ella í landsstýrinum fyri, hvussu stuðul frá privatum áhugafelagsskapum ella vinnuligum feløgum til serlig átøk ella almentgagnlig endamál, skulu viðgerast ella handfarast?
Viðmerkingar
Í viðmerkingunum til skrivliga fyrispurningin sigur Kaj Leo Holm Johannesen, løgtingsmaður, at landsstýriskvinnan í heilsu- og innlendismálum, Sirið Stenberg, hevur svarað undirritaða 13. desember 2018 í einum skrivligum fyrispurningi (løgtingsmál nr. 41/2018), um eitt tilboð frá danska Novo Nordisk Grunninum, sum bjóðar sær til at samstarva við føroyska heilsuverkið og at byggja eina miðstøð fyri diabetes í Føroyum.
Í spurningi 2. varð spurt: “Hvørjar ítøkligar grundgevingar brúkar Heilsu- og innlendismálaráðið fyri ikki at taka av tilboðnum at byggja miðstøð fyri diabetes í Føroyum?”
Svar frá Sirðið Stenberg: “Sum eg havi greitt frá í svarinum til spurning nr. 1 snúði fyrispurningurin frá Novo Nordisk Fonden og fundurin okkara millum seg ikki um at byggja eina miðstøð fyri diabetes í Føroyum. Men, sum víst verður á í svarinum til spurning nr. 1, var talan um ein kunnandi fund um eitt møguligt komandi samstarv partanna millum.”
Undirritaði hevur síðan fingið innlit í øll inn- og útgangandi skjøl í hesum málinum frá Heilsu- og innlendismálaráðnum, dagfest 14. desember 2018. Innihaldið í nøkrum av hesum skjølum samsvarar als ikki við svarið frá Sirið Stenberg til sp. 2 og er beint í andsøgn við innihaldið í tpostsamskiftinum millum Heilsu- og innlendismálaráðið og Novo Nordisk Grunnin, hetta áðrenn summarfrítíðina 2018.
Tvørturímóti verður nevnt fylgjandi í einum tpost frá Novo Nordisk Grunninum til Heilsu- og innlendismálaráðið, dagfest 20. apríl 2018: ”Hermed som aftalt yderligere information om Steno Diabetes Centrene som er ved at blive opbygget i Danmark med støtte fra Novo Nordisk Fonden. Fondens plan er at afsøge interesse og muligheder for at støtte et lignende projekt på Færøerne.”
Í tilfarinum frá Novo Nordisk Grunninum er onki at ivast í, at teirra ambitiónir eru at byggja eina diabetesmiðstøð, sum skal stuðla undir tætt samstarv og ikki minst fyri at tryggja bestu viðgerðina á staðnum, her í Føroyum. Ætlanirnar og ambitiónirnar eru ikki til at taka feil av - skal eitt samstarv virka optimalt, so er best við einari diabetesmiðstøð í Føroyum. Víst verður eisini leypandi til ætlanirnar um stovnan av 5 diabetesmiðstøðum í Danmark.
Novo Nordisk Grunnurin er partur av einari danskari altjóða fyritøku, sum er í fremstu røð innan gransking og menning av diabetesviðgerð, heilivági til diabetes o.a. Tí eigur eitt slíkt mál undir ongum umstøðum at gerast ein partapolitisk kastibløka, har taparar verða øll tey mongu, sum kundu fingi bestu diabetesviðgerðirnar, hægri lívsgóðsku og eitt longri lív.
At enda sigur Kaj Leo Holm Johannesen, løgtingsmaður, í sínum viðmerkingum, at í løtuni virkar landsstýriskvinnan rættuliga hálvhjarta í hesum málinum og hevur ikki svarað mær nøktandi og rætt. Eisini hevur hon umvegis aðalstjóran í Heilsu- og innlendismálaráðnum beinleiðis steðgað verkætlanini, sambært skriv til Novo Nordisk Grunnin 23. november 2018: “På baggrund af disse drøftelser skal jeg hermed meddele, at Heilsu- og innlendsismálaráðið ikke på nuværende tidspunkt vil arbejde videre med forslaget om at indgå i et samarbejde med Novo Nordisk Fonden indenfor diabetesbehandling.”
Hetta er eitt greitt tekin um, at landsstýriskvinnan í Heilsu- og innlendismálum ikki arbeiðir við málinum og tekur tað ikki í álvara, hóast talan er um eitt mál, sum kundi fingi sera stóran týdning fyri føroyska heilsuverkið og allar teir føroyingar, sum stríðast við diabetessjúku ella eru í vanda fyri at fáa diabetes. Tí verður hesin fyrispurningur settur.
Sambandsflokkurin
RN
Aftur


text:
Vanligt er at taka til orðingina "at fáa kvæðini undir fót," tá ið tosað verður um at skipa.
Tosað verður oftani um, um kvæðaskiparar megna at fáa kvæðini undir fót ella ikki.
Hjá onkrum skiparum liggur væl fyri, men hjá øðrum kann tað vera trupult ella serliga avbjóðandi.
Og tá ið hetta ikki eydnast eins væl hjá øllum, verður oftani yppað øksl og sagt at summi bara duga
og onnur ikki. Eisini hoyrast pástandir um, at man bara er føddur við góðum evnum til at stíga
og til at skipa, men eru hesir pástandir rættir, ella er tað ikki bert ein spurningur um at læra eitt sindur
um samanhangin ímillum ”sang og rútmu,” ella ”kvøðing og stev” ?
Fótatraðk skipar tann 26. januar fyri serligum dansikvøldi í Føroyahúsinum í Keypmannahavn,
har frálæra verður givin í teknikkinum, sum ger tað lættari hjá tí einstaka skiparanum
til at fáa orðini undir fót.
Frálæra verður givin um samanhangin ímillum stev, lag og orð,
og at síðani verður farið upp á gólv at royna nýggju teknikkirnar.
Byrjað verður stundisliga kl.18.00, og um alt gongur væl, verður eisini tíð til raddarvenjing,
og tí skulu luttakarnir hava við sær eitt kvæði ella vísu á prenti, sum tey duga at kvøða við til.
Ólavur Eysturdal stendur fyri frálæruni. Hetta frálærukvøldið er fyri limir hjá Fótatraðk,
men tað ber eisini til hjá limum í dansifeløgunum í Føroyum at luttaka.
NEVNDIN Í FÓTATRAÐK


text:
20-24 breyð
50 g av ger
1 dl av mjólk
1 dl av hvíta
1 egg
Uml. 300 g av First Price hveitimjøli
100 g av grahamsmjøli
1 tesk. av salti
1 súpusk. av First Price sukri
¼ dl av First Price rapsolju
1 egg at smyrja við
30-40 g av First Price sesamfræ
500 g av First Price partypylsum
Morla gerina í flógva mjólk, koyr hvíta í og blanda væl saman. Olja, salt, sukur og grahamsmjøl verður koyrt samanvið. Síðani verður hveitimjølið koyrt í – eitt sindur í senn, og eggið verður koyrt í á hálvari leið. Knoða deiggið, til tað er gott og smidligt. Lat tað ganga úti í 1 tíma.
Síðani verður deiggið rullað út við einari køksrullu. Být deiggið í tvær langar flísar, sum síðan verða skornar í 10-12 tríhyrningar. Sker pylsurnar í helvt og legg eina pylsu á hvønn tríhyrning. Legg pylsurnar, har trýhyrningarnir eru breiðastir/longstir og rulla deiggið kring pylsuna. Lat nú ganga í 30 minuttir aftrat. Smyr hornini og koyr sesamfræ omaná.
Koyr tey í ovnin, tá hann er 175 hitastig. Baka í 12-15 minuttir.Útrokning
Kostnaður á vøru:
Ger: 1,75 kr
Mjólk: 11,75 kr
Hvíti: 20 kr
Egg: 22 kr
Hveitimjøl: 12,75 kr
Grahamsmjøl: 10 kr
Salt: 5,90 kr
Sukur: 8,75 kr
Rapsolja: 14,75 kr
Sesamfræ: 12,75 kr
Partypylsur: 18,75kr
Kostnaður á nyttari vøru:
Ger: 1,75kr
Mjólk: 1,175kr
Hvíti: 2kr
Egg: 2,9kr
Hveitimjøl: 1,9kr
Grahamsmjøl: 1kr
Salt: 0,05kr
Sukur: 0,35kr
Rapsolja: 1,2kr
Sesamfræ: 2kr
Partypylsur: 18,75kr
Pylsuhorn í alt: 31 kr


text:
Rørðsla er góð. Vit fara at hava eitt “Renn og Gakk” tiltak, leygardagin 13.marts kl 11.00 við Norðoya Sparikassa. Øll kunnu vera við, og samstundis verður møguleiki at stuðla “Føroyar móti krabba”.
Vit fara at hava bússur standadi har ein kann lata pening í:-) Kom við og rør teg,og somuleiðis kanst tú stuðla “Føroyar móti krabba”.
Vit vóna at síggja nógv fólk við til tiltakið.
Leygarkvøldið 27. mars skipa Krabbameinsfelagið, Kringvarpið og Norðurlandahúsið fyri stóru landsinnsavningini ”Føroyar móti krabba”, sum verður send beinleiðis úr Norðurlandahúsinum.
Vikurnar upp til ”Føroyar móti krabba” verða eisini tiltøk kring landið, sum fólk sjálvi taka stig til fyri at stuðla arbeiðinum hjá Krabbameinsfelagnum. Til dømis fara fleiri skúlaflokkar at skipa fyri innsavning. Hetta eru vit sera takksom og fegin um, tí hvørt oyra telur í stríðnum móti krabba.
Longu nú kunnu einstaklingar, fyritøkur og feløg stuðla við at flyta pening gjøgnum netbankan á konto hjá Krabbameinsfelagnum í føroysku peningastovnunum:
BankNordik: 6460 – 618.088.6
Betri Banki: 9181 – 551.502.7
Norðoya Sparikassi: 9865 – 323.088.5
Suðuroyar Sparikassi: 9870 – 304.242.2


text:
Føroysku svimjararnir hava nú allir roynt seg her á EM á stuttgeil 2019 í Glasgow, og gekk tað útmerkað. Eingin tíð var betri enn tær tilsvarandi hjá hesum frá NM í Tórshavn í vikuskiftinum – men tað er nú eisini trupult soleiðis omaná NM og á EM í morgunriðlum.
- Róland Toftum (1998), SuSvim svam 50 bringu, og varð har nr 45 av teimum 50 luttakandi við tíðini 28.55 sekund. Hann setti føroyskt met 28.37 nú leygardagin.
- Signhild Joensen (2000), Ægir svam 100 rygg, og varð har nr 31 av teimum 36 luttakandi við tíðini 1:01.56. Hon vann NM-gull við 1:01.21 nú leygardagin.
- Vár E. Eidesgaard (2001), HS svam 800 frí, og varð har nr 24 av teimum 29 luttakandi við tíðini 8:52.11. Hon vann NM-gull og setti føroyskt met 8:40.78 nú sunnudagin.
Sí úrslitalistarnar her á microplustiming.com
Nú er steðgur hjá føroyingunum til í morgin, tá ið Vár skal royna seg í 100 frí, og síðani í ovurmorgin Signhild 200 rygg og Róland 100 bringu.


text:
Bjarni Larsen troyttur av babbasa reypi
Í sosialinum mánadagin 6. februar er samrøða við Bjarna Larsen úr Fuglafirði, sum spælir flogbólt á hægsta stigi í Noregi, har hann m.a. hevur verið norskur steypavinnari.
Í brellbitanum, sum liggur á in.fo, stendur m.a.:
"Babba var á liðnum tá, og satt at siga, so eri eg troyttur av at hoyra hann reypa um tað legendariska gullið. Skilt upp á tann mátan, at eg vil eisini hava fatur á hasum gullheiðursmerkinum, sigur Bjarni Larsen brosandi.
Les allan brellbitan á in.fo her.
Myndina hava vit lánt frá in.fo


text:
Levi Hanusson á Nesi er gullvinnari í Racerunning í aldursbólkinum U14.
Í seinastu viku luttók Levi í einari Racerunning kapping‚ sum var í Keypmannahavn. Tey vaksnu kappaðust um HM, meðan Levi luttók í einari Junior cup kapping við luttakarum frá nógvum londum.
Hetta er fyrstu ferð at Levi luttekur í hesi kapping‚ og ikki kann sigast annað enn tað gekk framúr væl. Levi luttók í 2 kappingum‚ og kom heimaftur við 2 gull heiðursmerkjum.
Av tí at eingin luttakari var í U14 klassanum, sum Levi kappaðist í, luttók hann saman við vaksnum í sama klassa. Tey vaksnu kappaðust um HM.
Levi kappaðist í 60m og 100m og bleiv nr 3 í báðum kappingunum. Eitt fantastiska flott úrslit, sum hann fekk 2 gull medaljur fyri, tí hann var einasti luttakari í hansara klassa, í hansara aldursbólki.
Levi kom heim sunnukvøldið‚ og íbúgvarnir við Gaddavegin skipaðu fyri móttøku. Nógv fólk vóru og tóku ímóti Levi. Vegna Nes kommunu segði borgarstjórin nøkur orð og ynksti Levi hjartaliga til lukku við flotta úrslitinum.
Fleiri myndir frá móttøkuni síggjast á Facebooksíðuni hjá Nes kommunu.


text:
Samstarv tænir Føroyum
30. juni 2017
Landsstýrið ætlar at klamsa úthurðina í andlitið á útlendingum, sum nú kunnu fáast í okkara part, so ein munandi betri handilssáttmáli kann fáast við ES
Er tað klókt, at eitt nationalistiskt landsstýri klamsar við úthurðini og vil útihýsa t.d. hollendskum, donskum og íslendskum aktørum í føroysku fiskivinnuni?
Greiða svarið er nei.
Og nú gongur sjón fyri søgn um, at samgongan skjýtur seg sjálva í fótin.
At smekka hurðina í andlitið á feløgum, sum hava verið við til at byggja upp virksemi og skapt arbeiðspláss í Føroyum, fær sjálvandi sera óhepnar avleiðingar.
Tey gera Holland til fígginda
Tíðindini um, at forsætisráðharri Hollands, Mark Rutte, hevur havt samrøðu við Aksel V. Johannesen, eru sera áhugaverd í mun til framtíðar samstarvsmøguleikar.
Mark Rutte hevur uttan iva roynt at fáa fornuftina at ráða, so at samvinnan við føroyingar kann halda fram. Fornuft hevur tó neyvan rinið við landsstýrið ella samgonguna.
Helst hevur Mark Rutte eisini sagt Akseli, at Holland noyðist at taka neyðug stig, um nationalistiski landsstýrismaðurin í fiskivinnumálum fær sín vilja og kroystir allar útlendskar aktørar út.
Ein upplagdur vandi er, at Holland kann gera tað trupult hjá Føroyum at fáa eina veruliga fríhandilsavtalu við ES.
Øll ES-limalond skulu jú góðkenna ein nýggjan handilssáttmála við Føroyar, og um Holland sigur nei, verður eingin sáttmáli.
Tá verða Føroyar fasthildnar sum rávøruútflytari hjá øðrum londum heldur enn at gerast ein múgvandi matvøruútflytari, so sum Sambandsflokkurin støðugt mælir til.
Brúka sunna fornuft
Tað kemur sostatt øllum føroyingum aftur um brekku, um Javnaðarflokkurin aftur boygnar og letur Tjóðveldi og Framsókn sleppa at ”nationalisera” tað, sum útlendskar fyritøkur hava verið við til at bygt upp.
Hvat er alternativið?
Tað er greitt, at landsstýrið í løtuni hevur forhandlingsmegi mótvegis hollendingum, og tann megin kann brúkast konstruktivt.
Heldur enn at útihýsa útlendskar fyritøkur eigur landsstýrið at gera eina alliansu við hollendska forsætisráðharran!
Mark Rutte kann uttan iva toga í týðandi træðrir, so Føroyar kunnu koma munandi nærri einum nógv betri handilssáttmála við ES.
Hví ikki brúka Holland konstruktivt? Landið hevur eina ávísa vekt í ES.
Tey gera Føroyar til ein dunnuhyl
Í fiskivinnuuppskoti Sambandsfloksins er latið upp fyri, at útlendingar framhaldandi kunnu eiga í føroyskari fiskivinnu, tó skal ikki nakar ivi verða um, at ræðisrætturin er í Føroyum.
Hetta tryggjar, at føroyskar fyritøkur hava atgongd til útlendskan kapital og kunnu samstarva úteftir.
14. september-samgongan vil hinvegin avbyrgja føroyskar fyritøkur og í grundini gera Føroyar til ein lítlan lokalan dunnuhyl.
Dunnuhyljahugsanin ber í sær, at føroyskar fyritøkur verða avmarkaðar og hava verri møguleikar at gera íløgur uttanlands. Og fyri føroyskar borgarar kann eisini gerast trupult, um vit missa rættindi í øðrum londum.
Hollendingar kunnu selja til íslendingar
Landsstýrið hevur, sum nevnt, skotið seg nakað so hart og dyggiliga í fótin við hesum víðgongda og nationalistiska uppskotinum til fiskivinnunýskipan.
Brádliga uppdaga tey, at Hoyvíkssáttmálin veruliga er ein stórur kleppur um beinið á Føroyum, og at tað ikki ber til at trýsta íslendingar út úr føroysku fiskivinnuni.
Og kanska finna tey eisini fram til, at um hollendingar skulu kroystast út, so kunnu teir selja til íslendingar!
Virðisøking er lykilin
Sambandsflokkurin hevur støðugt víst á, at Føroyar mugu og skulu hava ein nýggjan handilssáttmála við ES, har ið tollsatsir og aðrar forðingar minka munandi og helst hvørva.
Tá kann føroyska útflutningsvirðið tvífaldast.
Eitt slíkt frambrot skal koma øllum føroyingar til góðar. Borgarar skulu hava munandi betri vælferðartænastur enn í dag, og fyritøkurnar skulu hava møguleika at vaksa, skapa nýggj arbeiðspláss og fleiri inntøkur til Føroya.
Tey flestu munnu nú síggja, at 14. september-samgongan spælir hasard við føroyskum vinnulívi, og at tað fer at fáa víðfevndar avleiðingar fyri samfelagið og føroyingar allar.
Bárður S. Nielsen,
formaður í Sambandsflokkinum
RN
Aftur


text:
- Tíðindi, mentan og ítróttur
Nettoskuld landskassans 600 mió. kr.
Nettoskuldin hjá landskassanum var 600 mió. kr., tá 2020 endaði.
Árið fyri var nettoskuldin 200 mió. kr.
Við ársenda 2020 var lánsbrævaskuld landskassans 5,3 mia. kr. Samstundis var gjaldførið hjá landskassanum 4,7 mia. kr.
Nettoskuldin, skuldin minus gjaldførið, var 600 mió. kr. við ársenda 2020.
Við ársenda 2019 var lándsbrævaskuldin hjá landskassanum 3,7 mia. kr. og gjaldførið 3,5 mia. kr, tað er, at nettoskuldin var 200 mió. kr.
Miðalrentan á landskassalánunum er nú 0,51 prosent. Í 2011 var miðalrentan 3,04 prosent.
Næsta lán hjá landskassanum fellur til gjaldingar í juni og er 1,35 mia. kr.
Gjaldførið er so gott, at væntandi fer landskassin at rinda lánsbrævaskuldina niður í summar, sigur Landsbankin.
Sí eisini


text:
Manage your signatures
You will receive an email with a link to confirm your email address. To ensure you receive our emails, please add info@petitions.net to your address book or safe senders list.
Lóg um útflyting av rossum úr Føroyum (/Lov om eksport af heste fra Færøerne/Law about export of horses from the Faroe Islands)
Áheitan til fútan
Is there something you want to change?
Change doesn't happen by staying silent. Start a social movement by creating a petition.Start a petition of your own
Most Popular Petitions
Strika eftirlønina til løgtings- og landsstýrisfólk
Hví skulu løgtings- og landsstýrislimir hava risa stóra eftirløn og sleppa undan at gjalda til sína egnu eftirløn? Tey kunnu tað sama gjalda 15% av lønini til sína egnu eftirløn, júst sum øll onnur skula. Teirra pensiónsaldur eigur ikki at vera øðrvísi enn hjá øllum øðrum borgarum. Skriva undir, so vit (fólkaræðið) fáa ávirkan. Tá vit hava fingið yvir 1.000 undirskriftir, verða tær sendar til Føroya Løgting.
884 Created: 2013-12-27 Statistics
Vágatunnilin útgoldin – avtalan skal haldast
Undirritaðu krevja, at Vágatunnilin skjótast gjørligt verður handaður landinum. Lánið er nú niðurgoldið til avhendingarvirðið 160,3 mió, umframt at 30 milliónir eru í tøkum peningi. Vit eru errin av, at 15-ára langa verkætlanin endiliga er komin á mál. Tunnilin er útgoldin, eftir at 310 milliónir krónur eru kravdar inn í bummpeningi. Vit hava hildið okkara part av avtaluni og fegnast um, at tunnilin smbr. løgtingslóg nr 14/2002 sum skjótast gerst partur av samhaldsfasta landsvegakervinum
783 Created: 2017-02-02 Statistics
Nei takk ! Føroyar skal IKKI vera testøki fyri mikrobylgjur !
Vit mótmæla at Føroyar eru vorðnar testøki hjá kinesiskari telefyritøku !Føroya Tele og Huawei hava gjørt samstarvsavtalu um, at Føroyar – saman við Hong Kong – skal verða testøki fyri nýggjastu tráðleysu tøknini hjá Huawei. Vandin liggur í, at tøknin hjá kinesisku stórfyritøkuni byggir á mikrobylgjugeisling, sum IARC, stovnurin fyri krabbamein undir WHO í 2011 staðfesti er “møguliga krabbameinselvandi”. Fleiri av granskarunum í IARC siga nú, at mikrobylgjugeisling eigur at koma enn longur upp í
778 Created: 2016-05-13 Statistics
Lóg um útflyting av rossum úr Føroyum (/Lov om eksport af heste fra Færøerne/Law about export of horses from the Faroe Islands)
FØ: Við hesi undirskriftar innsavnanini vilja vit fyrst og fremst tryggja framtíðina hjá føroyska rossinum. Støðan hjá føroyska rossinum er sera álvarsom. Ov fá fyl verða folað árliga vegna mettaðan marknað í Føroyum. Tað eru einans uml. 25 ryssur í burðardyggum aldri, og av hesum eru tað uml. 7-10 ryssur, sum verða brúktar í aling. Sambært The Food and Agriculture Organization (FAO) skal stovnurin av aliryssum upp um 1000 ryssur fyri ikki at verða hóttur. Ein góð loysn á hendan trupulleikan er
719 Created: 2021-07-28 Statistics
Verjið Børnini
Tað er ongantíð ov seint at bróta tøgnina - Rættið okkara lógir! Vit vilja hava fyrningarfreistina, ið umfatar revsilógirnar § 216-225, burtur. Menniskju, ið hava verið fyri siðabrotsverki ella øðrum kynsligum ágangi, meðan tey eru børn, og sum framhaldandi stríðast við sera nógv trupul seinárin sum vaksin, skulu fáa eina meira virðiliga viðferð! Børn og vaksin, ið hava verið fyri siðabrotsverki ella øðrum kynsligum ágangi, skulu til eina og hvørja tíð hava møguleika at melda ágangin til myndu
672 Created: 2013-08-06 Statistics
Minka um próvtøkuroyndir - summar 2021
Komandi summar skulu danir bert upp í 3 próvtøkum. Orsaka av hesum, eru vit fleiri sum halda, at hetta skapar ein fyrimun hjá teimum, fram um okkum her heima í Føroyum. Hetta kemst av at hagtøl vísa, at næmingar vanliga fáa betur karakter í ársmetinum enn teir gera í eini próvtøku. Hetta hevur við sær, at vit í Føroyum, væntandi fara at hava eitt lægri miðal enn danir, og tí verður torførari hjá okkum at sleppa inn á víðari lesna niðri. Tað sigur seg sjálvt, at skúlar taka tey, sum hava hægst mi
658 Created: 2021-02-25 Statistics
Broyt lógina um at hava djór við at ferðast til Føroyar
Alla aðrastaðni enn til Føroyar er tað nemt og einkult at feðrast við sínum djórum, har eru krøvini at djóri skal hava rabies vaccinatón, vera fylgt at einum persóni, hava microchip ella oyramerki, og hava heilsuváttan/pass.Um eitt kelidjór skal úr føroyum til eitt anna land at feðrast skal kelidjóri hava eina heilsuváttan við sær, sum ikki er eldri enn 48 tímar áðrenn feðrin byrjar, hundurin skal vera eyðmerktur (oyramerki, ella microchipp) og hundurin skal í seinasta lagi 48 tímar eftur heimko
269 Created: 2017-07-24 Statistics
Vánalig handfaring
Til:Tryggingarfelagið Føroyar P/FKongabrúgvinPostsmoga 329 FO-110 Tórshavn ÁHEITAN. Undirritaðu kundar hjá Tryggingarfelagnum Føroyar gera hervið vart við okkara ónøgd við handfaringina av málinum um oljulekan undir sethúsunum hjá Dávidi R. Davidsen v/familju. Tað kennist alt annað enn trygt at vera kundi hjá Tryggingarfelagnum Føroyar, tá ið felagið fer so illa við einari barnafamilju, at tey eru húsvill í mánaðarvís. Við vón um, at málið verður virðiliga handfarið og endaliga avgreitt, htt
201 Created: 2014-01-12 Statistics
March Against Monsanto - Fundarsamtykt 24. Mai 2014
"March against Monsanto” Miðlahúsið 24.mai 2014 Fundarsamtykt Løgmansskrivstovan Kaj L. H. Johannesen, løgmaður Tinganes Vit undirritaðu vilja við hesi samtykt heita á landins leiðslu, Landsstýrið, at virka fyri, at vit fáa nøktandi lóggávu, ið tryggjar heilsuviðurskifti borgaranna og vernd móti dálking av okkara umhvørvi og náttúru. Vísandi til at Føroyar ikki hava nakra lóggávu, ið forðar fyri at alskyns vandamiklir løgir og evni verða innflutt til nýtslu í matvøruframleiðslu, til íd
120 Created: 2014-05-25 Statistics
Betri ferða- og farmasamband til Nólsoyar.
Komandi fríggjadag kl. 11.00 fara vit at handa Jóhan Dahl landstýrismanni skriv og undirskriftir, um áheitan um betri ferða- og farmasamband til Nólsoyar. Vit eru ígongd við at innheinta undirskriftir. Ætlanin er at gera eina “happening” Miðlafólk koma og vónandi kann skúlin og barnagarurin eisini koma til havnar. Við hesum fáa vit sett fokus á okkara undantaksstøðu, so Landstýrismaðurin følir seg kroystan at gera okkurt. Vit møtast á kaiini í havn, tá Silja Star kemur inn kl. 10.45. Eftir ætlan
75 Created: 2014-05-27 Statistics


text:
Bygdasøgan, sum Nes kommuna hevur latið skrivað, um bygdirnar Nes, Toftir og Saltnes, verður útgivin í kvøld, hóskvødið 4. Mai kl. 19.30, í Tofta skúla.
Bygdasøgan telur 3 bind. 2 tey fyrstu bindini er bygdasøga, meðan tað triðja bindið er ættarsøga. Tað er rithøvundurin Helgi Jacobsen ið hevur skrivað Bygdasøguna. Ættarsøguna hevur Torleif Hansen skrivað og lagt til rættis.
Bind 1 og 2 koma út í kvøld, meðan bind 3 kemur út seinni í ár.
Í kvøld, á útgávudegnum, kostar hvørt bindi kr. 250. Vanligur prísur verður kr. 350. Tey sum hava goldið og bílagt bøkur fáa eisini bøkurnar útflýggjaðar.
Rithøvundurin Helgi Jacobsen fer at siga nøkur orð og signerar bøkur.
Haldor Gaardbo fer eisini siga nøkur orð í samband við útgávuna. Kommunan bjóðar ein drekkamun.


text:
Rúni Rasmussen
Altjóða samfelagið setti sær í 2015 stór felags mál fyri okkara klótu. Ásannað varð, at heimsins avbjóðingar eru av slíkum slagi, at neyðugt er at taka stór altjóða og heimlig tøk. ST samtykti á heysti 2015 The 2030 Agenda for Sustainable Development. Talan er um 17 stór høvuðsmál fyri burðardygga menning (Sustainable Development Goals, stytt SDG á enskum). Í Føroyum brúka vit heitið Heimsmálini.
Burðardygg menning
Yvirskipaða málið við hesi skrá er at skapa ein betri heim fyri øll á burðardyggari grund. Kjarnuhugtakið er burðardygg menning.
Í Brundtland-frágreiðingini frá 1987 verður burðardygg menning allýst soleiðis:“Burðardygg menning er menning, sum nøktar tørvirnar hjá verandi ættarliði uttan at seta í vanda møguleikar hjá komandi ættarliðum at nøkta teirra tørvum.” Heimsmálini snúgva seg um at tryggja heimin nú og framyvir. Neyðugt er at vísa virðing og umsorgan í verki fyri verandi og komandi ættarliðum. Okkara skylda er at gera okkara part til tess at skapa góðar fyritreytir fyri menning og vælferð hjá teimum, sum eftir okkum koma.
Fimm f
Ban Ki-Moon, fyrrverandi ST-aðalskrivari, segði í einari røðu:” Vit kunnu skapa ta framtíð, sum vit ynskja: eina framtíð, ið er grundað á vælferð og burðardygd fyri øll fólk og okkara fold.”
Ban Ki-Moon hevur ofta og sannførandi víst á, at Heimsmálini snúgva seg um fimm lyklaorð, sum øll byrja við f: Fólkið, framburður, friður, felagsskapur/samstarv og foldin.
Heimsmálini um allan heim
Heimsmálini eru á skrá um allan heimin. Stjórnir, kommunur, vinnulív, sjálvbodnir felagsskapir, kirkjur og samkomur, og mangir aðrir partar av samfelagnum hava sett sær fyri at arbeiða fram í móti Heimsmálunum. Hetta er at fegnast um. Tí stór og felags tøk mugu takast á nógvum økjum til tess at varðveita og tryggja livilíkindi á jørðini og at skapa ein betri heim fyri øll.
Heimsmálini og Føroyar
Landsstýrið hevur tikið Heimsmálini til sín. Føroysk týðing av øllum Heimsmálunum (og undirmálum) er tøk á heimasíðuni hjá Landsstýrinum. Nám hevur gjørt frálíka temasíðu um Heimsmálini á snar.fo. Í Føroyum hava eisini fyritøkur, skúlar, samkomur/kirkju og onnur tikið Heimsmálini til sín. Fleiri og fleiri síggja tørvin á at skapa ein betri heim fyri øll, har burðardygd er grundarlagið.
Góð og djørv leiðsla
Heimsmálini kunnu ikki røkkast uttan góða og djarva leiðslu á øllum stigum og á øllum økjum í samfelagnum. Tí leiðsla snýr seg um at taka ábyrgd, seta mál og eggja øðrum at røkka teimum í felag.
Ein góður leiðari er sannførdur um, at tað ber til at skapa eina bjartari og betri framtíð, og hann dugir at sannføra og motivera onnur til at seta kósina ímóti betri tíðum.
Fyri at røkka teimum 17 Heimsmálunum er alneyðugt av álvara at seta fokus á leiðslu, og at sannað verður, at stórur tørvur er á leiðarum, sum taka Heimsmálini til sín og byrja at arbeiða fram ímóti teimum.
Óteljandi verkætlanir, stórar og smáar, skulu leiðast væl til tess at røkka Heimsmálunum. Tí er neyðugt at seta fokus á verkætlanarleiðslu. Skilagóðar og væl leiddar verkætlanir skapa stórt virði fyri samfelagið.
Nýskapan
Leiðarar mugu stimbra undir nýskapan, ið er at skapa nakað nýtt, sum ger mun. Teir mugu síggja tað besta í hvørjum einstøkum menniskja og eggja teimum at brúka sínar gávur og evni til at gera ein mun og skapa virði fyri sítt umhvørvi og organisatión. Hópur av nýskapandi loysnum á øllum samfelagsøkjum skulu til fyri at røkka málunum.
Fimm ráð
Her eru at enda fimm ráð til leiðarar og organisatiónir um at arbeiða við Heimsmálunum:
- Lær Heimsmálini at kenna
- Set tær fyri at arbeiða við málunum
- Seta orð á, saman við starvsfólkum, hvat organisatiónin longu ger í mun til tey 17 Heimsmálini
- Raðfest nøkur mál og ger átaksætlanir fyri tey
- Hav áhaldandi fokus á Heimsmálini og eggja starvsfólkum og viðskiftafólkum at vera virknir viðleikarar í strembanini at røkka málunum
Fyri fleiri leiðarar og organisatiónir kann arbeiðið við Heimsmálunum tykjast møtimikið. Ferðin kann tykjast long og strævin. Og tað er skiljandi. Her kann tí vera gott at blíva mintur á kinesiskt orðatak, sum so satt sigur:”Ein drúgv og long ferð byrjar við einum feti.”


text:
Árliga barnadansistevnan verður
leygardagin 15. februar 2020 .
Í ár skipar Vága dansifelag fyri stevnuni, sum verður í Miðvági. Stevnan byrjar kl. 10:00 og endar kl. 15:00. Á stevnuni verður døgurði at fáa, drekkamunnur og kakubiti. Onkrar útferðir ella aðrir aktivitetir verða, og so verður sjálvandi dansað!
Melda til
í seinasta lagi 15. januar 2020.
við at skriva ein teldupost til vagadansifelag@ymail.com, har tit upplýsa 1) tal av børnum, 2) tal av vaksnum, 3) hvat tit vilja at skipa, tvey uppskot 4) hvussu nógv koyra sjálvi. Skráin verður løgd út á sr.fo.
Stevnan er ókeypis, og Sláið Ring samskipar busskoyring til Vágar. Ferðing sjóvegis og møgulig ferðing við bygdaleiðum í Suðuroy og Sandoy verður eisini goldið av Sláið Ring. Tit frætta nærri, tá vit kenna luttakaratalið og tørvin. Suðringar hava møguleika at fáa innivist í KFUM í Havn fríggjakvøldið 14. februar. Vit vilja tó hava at vita sum skjótast, hvussu nógvum tørvar innivist.


text:
Jeanne d'Arc
Jeanne d'Arc, eyknevnd Moyggin úr Orléans, (fødd 6. januar 1412 í Domremy, Lorraine í Fraklandi − deyð 31. mai 1431 í Rouen) var ein kvinnuligur franskur herleiðari í síðstu fasuni av hundraðárskrígnum. Hon gjørdist halgimenni seinni. Jeanne d'Arc bleiv brend á báli fyri vranglæru í Rouen, men fekk uppreisn í 1456 og er nú ein fronsk tjóðarhetja. Hon bleiv kanoniserað (viðurkend sum halgimenni) av tí katólsku kirkjuni í 1920. Hon var ein bóndagenta sum hvørki dugdi at lesa ella skriva. Tað sigst, at hon sum 12-ára gomul hoyrdi røddir úr erva, sum bað hana um at halda seg frá kynslívinum og seinni eggjaði henni til at bjarga móðurlandinum.


text:
STOPP
Nú má eg tala at. Hoyrdi formannin í Búskarráðnum nú á miðdegi tosað um, at yvirskotið í landkassanum var ov lítið, og at ein máti var at fáa skattirnir upp. Tilfeingisrentan sum er í fiskivinnuni, kemur ikki nóg væl til høldar. Hetta er ikki ein skattur, men heldur eitt nýtslugjald, og eigur at verða sett hægri.
Eg meini tað.
Tá børnini vóru smá, plagdi eg at lesa úr Æsops Fáblum. Flest okkar kenna søguna um gásina, sum varp Gullegg. Ein vísur maður var so eyðnusamur at eiga eina gás, sum hvønn dag legði eitt gullegg. Men hann var ikki nøgdur við ta seinu inntøkuna við einum eggi um dagin. Og við tí í huga, at fáa allan skattin í einum, drap hann gásina. Og tá hann spretti hana upp, fann hann júst tað sama, sum er í einari og hvørjari gás.
Mangur girnast meira, og missir alt.
Fiskikonan og maður hennara
Einaferð var tað ein fiskikona og maður hennara sum búðu í eini runveit. Søgan er úr einum ævintýri hjá Grimm brøðrunum, sum teir samlaðu saman í byrjunini av 1800 talinum. Men eftirsum tað er altjóða kvinnudagur í dag, havi eg vent ævintýrinum hjá Grimm á høvdi, og konan er vorðin maður, og maðurin er vorðin kona. Tað er nokk meir politiskt korrekt, og søgan broytist nú heldur ikki tað stóra av teirri orsøk.
Ævintýri fortelur, at fiskikonanan hvønn dag fór til arbeiðis at fáa mat á borði. Og ein dagin hendi tað, at hon fekk eina flundru á húkin. Hesin fiskurin var tó ikki sum aðrir fiskar, tí júst sum hon fekk drigið hann úr vatnskorpuni, bað og bønaði flundran um grið, og um at fáa loyvi at liva.
Fiskikonan fekk samkenslu við fiskinum, serliga tí at hon ongantíð áður hevði fiska ein fisk, sum dugdi at tosa.
Og heim fór hon til mannin, uttan nakran fisk. Tey búðu í eini runuveit, og tað vóru smá kor, men tey høvdu hóast alt til dagin og vegin – so dánt, og fiskikonan var sum so nøgd við sítt lív og sína tilveru. Maðurin harafturímóti, var ongantíð heilt nøgdur. Og tá konan fortaldi manninum um tann talandi fiskin, gjøgnumskoðaði maðurin skjótt, at her mundi verða talan um ein gyltan møguleika. Hann hevði hoyrt gomul ævintýr um, at talandi fiskar kundu uppfylla ynskir hjá fólki. Og eisini var hann av tí áskoðan, at fiskurin skyldaði fiskikonuni eina tænastu
So hann sendi konuna til havs, fyri at biðja flundruna um eina tænastu. Maðurin vildi úr runuveitini, og vildi hava eina ordiliga smáttu í staðin. Og fiskikonan fór til havs og rópti:
Flundra lítla, flundra frí
Hoyr meg, eg skal siga hví
Maður mín, ja mín Emil
Vil nógv meira enn eg vil
Eftir lítlari løtu kom flundran, og konan segði henni ynski hjá manninum um eina nýggja smáttu. Flundran segði henni, at hon skuldi bara fara heim, tí ynski hennara var uppfylt. Og har var sjón fyri søgn. Ein nýggj smátta var vorðin til, í somu stund.
Men tað gekk knapt ein vika, so byrjaði maðurin at knarra og grenja um, at smáttan var vorðin alt ov lítil. Fiski konan mátti aftur av stað, og nú skuldi hon biðja um eitt slott fyri mannin. Flundran kom beinanvegin upp til vatnskorpuna, og segði fiskikonuni, at hennara ynski var uppfylt. Hon fór heim, og har møtti henni eitt stórt flott slott, har smáttan áður hevði staði. Men tey høvdu ikki meir enn sovi á slottinum, so sendi maðurin konuna avstað aftur. Nú vildi hann ikki bara verða kongur á slottinum – nei, hann vildi verða Pávi. Og sjálvandi var hetta ynski eisini gingið á møti av flundruni, og maðuri bleiv Pávi. Men konan var ikk meir enn komin heim til sín Páva-mann, so kom maðurin við einum nýggjum ynski. Hann var komin úr runuveitini, og hevði fingið alt sum hann peikaði á og ynskti sær. Nú var hann ikki bara maður eina fiskikonu, nú var hann Pávi. Hvat meir kundi hann ynskja sær.
Tá hann kom við sínum seinasta ynskik, bleiv konan líkbleik, og beinini fóru at skelva undir henni. Hon svímaði næstan av berari ræðslu, men hon var tvungin av hansara harða hjarta og hørðu orðum til við ótta og bivan at fara til havs til flundruna við hesum ynskinum, sum skuldi verða hansara seinasta. Hon nærkaðist sjóvarmálanum og tí bláa havinum, har hon visti tann gandakendi fiskurim svam. Og við bivandi rødd rópti hann út á tað víða havið.
Flundra lítla, flundra frí
Hoyr meg, eg skal siga hví
Maður mín, ja mín Emil
Vil nógv meira enn eg vil
Og tá fiskurin kom upp til vatnskorpuna, var tað ikki meir enn hon fekk máli upp av berum fjáltri. Og flundran spurdi: “Hvat ynski hevur maður tín í dag, sum hann vil hava uppfylt?” Við turrum varrum, og roðnandi andliti svaraði konan lágmælt: ” Hann ynskir at verða sum tann góði Guð á himni” Og fiskurin svaraði: Far tú heimaftur til mannin. Hann situr í runuveitini aftur”! Og konan kom heim, og har møtti hon manninum í runuveitini, og hann var meira niðurnívdur enn nakrantíð áður.
Ævintýri um mannin í runuveitini er fortalt fyri sera nógvum fólkum gjøgnum tíðina. Sjálvur minnist eg tað frá mínum barndómi, og tá eg havið lisið fyri mínum egnum børnum. Ævintýri er um menniskjans grammleika og maktgirnd.
Maðurin bleiv ongantíð nøgdur, tí hann ikki fekk steðga sínari girnd í góðari tíð. Og so var tað ein annar, sum gjørdi tað fyri hann.
Grammleiki og girnd er eisini eitt heitt evni í hesum døgum, og so sanniliga teimum døgum sum er farnir. Àr og øldir hava víst okkum hetta. Menniskjans gramleiki kann so lættliga viðføra óeydnu og vanlukkuligar avleiðingar fyri onnur menniskju. Man skuldi trú, at vit høvdu lært av lestinum um hóvsemi, men man grammleikin ikki aftur fara við okkum, so vit aftur og aftur fara av vegnum, og í runuveitina.
Og við hesum fáu orðum, kunnu tit óivað skilja, at eg als ikki taki undir við Búskaparráðnum, og útsøgnirnar um at leggja meira gjald á Fiskivinnuna í KVF á døgurða 8. Mars 2019, fyri at fáa líkningina at ganga upp. Hetta er burtur úr vón og viti, eftir mínum tykki, ein vanlukkulig leið at ganga.
Havið annars øll ein super góðan Kvinnudag, og eitt gott vikuskifti.
Pól Huus Sólstein (Facebook 08.03.2019)


text:
Hetta vikuskiftið eru Bragdaíðkarar í Skive, har tey luttaka í DMU. Vit hava fingið eina góða frásøgn sendandi:
Leygardagur DMU inni Skive 29/2-2020
Elisabet og Margit settu hol á DMU innandura 2020
DMU verður í ár hildið undir góðum umstøðum í Skive. SparNord Arena leggur lunnar undir Donsku meistaraheitini í frælsum ítrótti. Innandura høllin er fantastisk í eygunum á føroyska hópinum. Innandura høllin liggur í leingjan av eini uttandurabreyt og ítróttarhúsi við øllum hugsandi henleikum.
Genturnar báðar fóru í eldin kl 12:00. Hitað varð upp inni í deiligu høllini, har alt Bragdaliðið hevði sín bás saman við vinarliðnum Hvidovre.
Elisabet og Margit vóru sera spentar, og vóru klárar at gera sítt allar besta. Hóast ringa veðrið í vetur, hava øll verið drúgv at møta upp til venjing. Margit hevur eftir jól gingið á skúla í Danmark, og hevur tí vant sjálv, eftir førimuni. Tí var sera spennandi, hvussu longdarlop kappingin fór at bera seg.
Tær báðar hava lopið væl í summar og tí vóru væntanirnar ikki ongar til hesar evnaríku kvinnur.
Báðar fingu tær seks lop í part. Besta lopið hjá Elisabet var tað seinasta, og bleiv tað til 4.82m. Úrslitið er væl avrikað, men rakk tó ikki til nakað persónligt ella føroyskt met. Margit, sum ikki hevur havt tað somu venjingarmongdina, er nøgd við úrslitið á 4.73m, ið eisini verður til innandura bólkamet hjá gentum 21.
Seinast Elisabet kappaðist, var í Íslandi til Ír Stórmót seinast í januar. Heima í Føroyum hava íðkarinir onga innandura sandgrøv at nýta til venjigar. Og á Tórsbreyt hava veðurguðarnir sanniliga ikki verið við okkum. Tí eru úrslitini avgjørt góðtikin. Spennandi hevði verið at sæð, hvørji úrslitini høvdu verið, um føroysku íðkararnir høvdu somu umstøður, sum teir donsku.
Føroyska innandurametið í longdarlopi eigur Margit á 4.93m.
Bjørg í longdarlopi
Bjørg hevur staðið á bíðilistanum til longdarlopskappingina. Og ikki fyrr enn 1 tíma áðrenn kappingarbyrjan, slapp hon tíbetur við á listan hjá gentum 16-17 ár. Støðið hjá teimum 16-17 ára gomlu er sera høgt, og tí varð Bjørg sjávsagt sera fegin, tá ið hon fekk møguleikan at luttaka.
Bjørg hevur, sum hinir ungu íðkarirnir í Bragdinum, verið røsk at møta upp til venjing, umframt at venja yngru børnini í Bragdinum.
Betsa lopið hjá Bjøg var tað næsta lopið. Hon er ikki nøgd við úrslitið og gleðir seg sera nógv til í summar, at fáa veruliga góðsku á venjingina og tískil betra um úrslitið.
Á myndini sæst Bjørg opna væl upp á sínum longdarlopi
Jónas danmarksmeistari í 800m dreingir 14-15 ár
Drúgvi kvívíksdrongurin fekk fyrsta og dagsins einasta heiðursmerkið hjá Bragdaíðkarunum. Við sínum ótroyttiliga treiskni, var tað eingin dani, sum kláraði at hála seg inn á Jónas. Hann legði seg frá byrjan væl fremst, so spenningurin var einans, um hann kláraði at halda høgu ferðina, ið hann legði út við.
Av tí at breytin er 200m, snúði tað seg um at renna fýra ferð runt. Aldrin var ivi um, hvør fór at koma fyrst í mál. Tíðin var 02:07:48, sum er ein betring á 3 sekund frá seinastu kapping, sum var í Íslandi. Slík úrslit eggja Jónasi at kýta seg enn meir til komandi venjingar.
Á myndini síggjast Søren og Jónas, sum báðir eru líka stoltir av úrslitunum
Á myndini sæst Jónas fegin á sigursskamlinum
Elisabet og Andreas á 60 metrum
Seinasta kappingin hjá Bragdaíðkarunum í dag, vóru 60 metrarnir hjá Elisabet og Andreasi.
Elisabet var tann fyrra í eldinum. Hon rann teinin uppá 8.25sek, bert 3/100sek frá hennara persónliga meti og 3/100 sek skjótari, enn hon rann í Reykjavík í januar í ár. Og eisini er flotta tíðin innandura bólkamet fyri g19. Gamla metið átti Alda S. Lamhauge og setti hon tað í 2017.
Venjingarnar hjá Elisabet eru deildar upp í tvey, av tí, at hon, umframt frælsan ítrótt, eisini fæst við hondbólt í frítíðini. Aftur her verður sjóneykan sett á venjingarumstøðurnar í Føroyum, sum als ikki eru hóskandi til tær teknisku greinarnar um veturin. So við hesum í huga, er hettar eitt sera flott úrslit.
Andreas gjørdi tað eisini sera gott í dag. Hann rann seg í finaluna á 60 metrum við tíðini 7.40 sek. At koma í finaluna, var tað, sum í fyrsta umfari var týdningarmikið. Fyrri teinurin sat enn í beinunum til finaluna, ið longu bleiv runnin 1 tíma seinni. Her megnaði hann tó at renna teir 60m uppá 7.41sek.
Andreas sigur, at hansara fyrireikingar til kappingina ikki hava verið optimalar. Tí er hann eisini nøgdur við úrslitið.
Tað eru tveir íðkarar, ið ikki hava kappast í dag. Tað eru Teresa og Bára. Í morgin skula tær loypa ávikavist hæddarlop og trýstøkk.
Samanumtikið hava vit havt ein sera góðan dag, ið endaði á kinesiskari matstovu í Skive saman við íðkarum og venjarum úr Hvidovre.
Vit gleða okkum til í morgin 🙂
Øll úrslitini síggjast her:
https://www.rosterathletics.com/?fbclid=IwAR1okHrFB_RIxc9lCzJ5gTfu5JmYZUoNsWDaKHszZYmRsf021jDM8VRuPhs&_branch_match_id=762031335342193980&lang=da


text:
Úr mosakulluni - Várferðin til brúnna
Bókadeild Føroya Lærarafelags
- Síður: 138.0
- Útgávuár: 2008
- Upprunamál: føroyskt
- Innbinding: innbundin
- Rithøvundur: Rakel Helmsdal
- Myndir: Edward Fuglø
Sniffilin Nói finnur eitt grátandi risaskrímsl úti í skóginum. Tí noyðist heimkæri Nói við vinum sínum út á eina langa ferð at loysa gátuna um skrímslið, og lílti sniffilin noyðist at vera djarvari, enn hann vanlig er.
Bókin er ein sonn fragd fyri eygu og oyru, skrivað við einum inniligum tóna, sum egnar seg væl til at lesa upp fyri smáum børnum. Samstundis er søgan myndprýdd av einum av fremstu listafólkum okkara, Edward Fuglø, og sigast má, at hetta er hann sloppin væl frá. Bókin er prýdd við stórum myndum og vignettum, og høvuðslitirnir eru bjart reyðir, grønir og gulir.


text:
VÍF og BSF bjóða hervið til kapping fyri U-9, tvs. fyri børn fødd 2004 og aftaná, sum verður í Vestmanna.
Tíð og stað: Í Ítróttarhøllini í Vestmanna, Leygardagin 9. Februar.
Byrjað verður kl. 9.00.
Gjald: kr. 50,-
Peningurin skal gjaldast í høllini á kappingardegnum.
Tilmelding: Feløgini skulu senda samlaða tilmelding til Brittu h-o@olivant.fo í seinasta lagi 31. Januar.
Skrá: Vegleiðandi kappingarskrá verður at siggja á www.bsf.fo frá 07.02.2013.
Avboð: Ber ikki til at møta til kappingina (til dømis vegna sjúka), verða tit vinarliga biðin um at
melda avboð til ein av niðanfyristandandi.
Ábyrgd fyri kappingarskrá: Bsf: Mogens Eriksen tlf: 262214.
Kappingarleiðsla: VÌF: Áki Nielsen, tlf. 243535 og Hjørleif Olsen tlf. 243659.


text:
Aðalfundurin hjá SkF verður mikudagin 22. apríl 2020 kl. 19:00 í ÍSF húsinum.
Skrá er sambært lógum felagsins – úr lógunum kann m.a. lesast:
• Limafeløg kunnu møta á aðalfundi við nevndarlimum sínum
• At formenninir í limafeløgunum eru fastir limir í nevndini í SkF, men at feløgini kunnu velja annað umboð í nevndina í staðin
• At nevndarformaður skal veljast fyri 2 ár í senn. Núverandi formaður stendur tískil fyri afturvali í ár
Uppskot til nevndarlimir (um ikki formaðurin tekur sæti), nýggjan nevndarformann ella innkomin mál, skulu vera nevndini í hendi í seinasta lagi mikudagin 15. apríl 2020.
Vegna SkF
Esmar Joensen, formaður


text:
Nøkur farspor eru neyðug og eru við til at tryggja, at síðan riggar. Umframt hesum nýtir síðan hagfrøðilig farspor, sum hjálpa eigaranum av síðuni at skilja brúksmynstri. Til seinast nýtir síðan marknaðarførings farspor, sum verða brúkt til at eyðmerkja vitjandi uppá tvørs av vevsíðum.
Tú kann altíð taka samtykkið aftur. Hetta gert tú við at trýsta á ikoni niðast til vinstru á síðuni.
Neyðug farspor tryggja, at tað ber til at navigera runt á síðuni og geva atgongd til trygg øki á síðuni. Uttan hesi farspor vildi síðan ikki rigga, sum hon skal.
Hagfrøðilig farspor hjálpa eigaranum av síðuni at skilja, hvussu vitjandi brúka síðuna við at savna inn og fráboða upplýsingar.
Marknaðarførings farspor verða brúkt til at eyðmerkja vitjandi uppá tvør av vevsíðum. Endamálið er at vísa lýsingar, sum eru viðkomandi og áhugaverdar fyri einstøku brúkararnar og tískil meira virðismiklar fyri lýsingafyritøkur og triðjaparts lýsarar.
Mykinesgøta 1
100 Tórshavn
Føroyar
Tel.: +298 662000
kemilux@kemilux.com
Opið 08.00 - 16.00
V-tal: 452432
Á Hjalla 14
100 Tórshavn
Tel.: +298 662000
Opið 08.00 - 17.30


text:
Fyrispurningur frá Sirið Stenberg til Helga Abrahamsen um SEV.
Viðmerking frá Sirið til fyrspurningin:
“Eg fái meg illa at trúgva, at kommunurnar halda tað vera í lagi, at SEV ikki kann bjóða uppá komandi vindorku? Ei heldur, at tær halda tað vera í lagi at petta SEV sundur fyri síðan at gera nýggj kommunal feløg?
Elveitingin er av so stórum, og grundleggjandi, týdningi fyri hvørt einasta menniskja, vinnulív og samfelagið alt, at hon má vera i tryggum kommunalum/almennum hondum. Tað er ein grundleggjandi samhaldsføst skipan í dag, sum er okkara alra, og sum tryggja øllum streym, sama hvar vit búgva, og fyri sama prís.
Tí havi eg sett landsstýrismanninum nakrar spurningar um málið.
Spurningarnir eru í leinkjuni niðanfyri.
https://www.logting.fo/documents/48264
Mest lisið í farnu viku
Skráin hjá IKTUS Sjónvarp, sunnudag 17. oktober 2021
Forfylgingarvanvid í Posta
Oljuprísirnir halda fram at hækka
Álitið á politikarar er lágt millum manna
Týr - útgávukonsert og 20 ára hátíðarhald
Rósa Samuelsen spyr um bíðilistar í sjúkrahúsverkinum
Venzel Olsen 100 ár
Eitt talv fyri deyðan
Føroyar skulu hava virknari samstarv við ES
Stórt tónleika tiltak á Ljósfestini í Vági
Thor keypt nýtt skip
Undantaksloyvi givið til taðing í fleiri hagapørtum
Nokk er nokk í Bústøðum
Skrúva fyri vatninum í Djóna í Geils gøtu og síðugøtum mánadagin 18. oktober
Barnabókaupplestur í Suðuroy leygardagin 16. oktober
Nýtt átak hjá Ferðslutrygd: Koyr. Bara.
Føroysku bankarnir lúka øll markvirðini í eftirlitsdiamantinum
Okkurt má gerast fyri heilsustarvsfólkini
Savnandi Savnsdagur í Kringvarpi Føroya
Vit mugu verja Bústaðir
Vøkstur og grøna kósin ganga hond í hond
Afturvendandi avbjóðingarnar mugu loysast
Bankarnir hava havt positiv eginpeningsavkast síðani 2016
Bókadeildin á heimspremieru við nýggjari barnabók eftir J.K. Rowling!
Samband
Postboks 226
FO-600 Saltangará


text:
CCF 23 Aa
TSB E 103
1 Ríða teir í Herðarholt
reystar kempur tvær,
fyrstur reið Bolli Tollaksson,
men Kjartan var ikki nær.
2 Ríða teir í Herðarholt
reystar kempur báðar,
fyrstur reið Bolli Tollaksson,
men Kjartan var ikki hjá.
3 Kjartan legði [at] Leygará,
mongum tað væl tókti,
snarliga runnu ástir saman
við Guðrunu, Ósvivs dóttur.
4 Kjartan gongur for faðir sín,
leitar við hann ráð:
“Tað er Guðrun, Ósvivs dóttir,
eg vil ta jomfrú fá.”
5 Sømir tað øllum høviskum køllum
læra bæði tukt og sinni,
líkari var, mín sæli son,
tín veldiga harra at finna.”
6 Svaraði Kjartan Ólavsson
av so góðum treysti:
“Finna skal eg mín veldiga harra
á hesum sama heysti.”
7 Kjartan gongur við Guðrun at tala,
tað mátti eingin hoyra,
segði hann frúnni ætlan sín,
hon rodnaði sum ein droyri.
8 Leggur hann hendur um frúnnar háls,
mælir við hana so blíða:
“Ísland skal eg á sumri hava,
væl mást tú mín bíða.
9 Lat tær góðan hugin siga,
aftur man eg koma,
elska tær ikki annan mann
ei heldur eg mær konu!
10 Lat tær góðan hugin siga,
aftur komi eg við lív,
elska tær ikki annan mann
ei heldur eg mær vív!”
11 So letur Kjartan Ólavsson
síni skipini búgva,
allar letur hann streingirnar
av reyðargulli snúgva.
12 So letur Kjartan Ólavsson
byggja skipin stór,
bæði letur hann á tey laða
virtur og so bjór.
13 Vindur upp síni silkisegl
gull við ráum brann,
strykar ei á bunkan niður
fyrr enn við Noregis land.
14 Strykar ei á bunkan niður
fyrr enn á Noregis vág,
har lá Grímur innanfyri,
spælir í brynju blá.
15 “Hoyr tú, Bolli Tollaksson,
eg geri tað ei at loyna,
gakk á sund við griman mann,
har skalt tú teg royna!”
16 Svarar tá Bolli Tollaksson,
hann lítur á henda mann:
“Flest alt er hann av gívrum treystur,
eg royni ei sund við hann.”
17 “Far tú teg til Íslands aftur,
heilsa fólki heim!
Eg skal mær á sundið út
at fremja lítlan gleim.”
18 Bolli vindur upp síni segl,
út í havið setti,
Kjartan legðist á sundið út
at fremja leikir eftir.
19 Bolli vindur upp síni segl,
bæði gul og blá,
strykar ei á bunkan niður
fyrr enn á Íslands vág.
20 Kastar sínum akkerum
á so hvítan sand,
fyrstur steig Bolli Tollaksson
sínum fótum á land.
21 Fyrstur steig Bolli Tollaksson
sínum fótum á land,
tá var Guðrun, Ósvivs dóttir,
riðin niður til strand.
22 Tá var Guðrun, Ósvivs dóttir,
riðin niður til strand:
“Hvar er hann Kjartan Ólavsson,
hann kemur her ikki á land?”
23 “Tú tarvt ei, Guðrun, Ósvivs dóttir,
eftir honum at fregna,
hann er seg í Noregi
so glaður við kongins tegnar.”
24 Guðrun snúðist Bolla ífrá,
var reið og ikki góð:
“Vánt er slíkum rakkum at trúgva,”
tár á kinnum stóð.
25 Bolli legði [at] Leygará,
mongum illa tókti,
snarliga runnu ástir saman
við Guðruna, Ósvivs dóttur.
26 Tað var Bolli Tollaksson,
tók sær frú at festa,
snarliga læt til brúdleyps bjóða,
læt ikki longur fresta.
27 Drukkið varð teirra brúdleypið,
kátt var teirra lív,
gingu bæði í eina song,
Bolli og hans vív.
28 Spæla teir á sundinum,
teir royna bitrar eggjar,
Kjartan kennir møði á sær,
hann biður at landi leggja.
29 Kjartan læt at landi leggja,
sóu tað konur og menn,
grimur maður á sundi spælir
í hvørjari veglund enn.
30 Kjartan gongur for Ólav kong,
svør á sína trúgv:
“Allir vilja vit íslendingar
taka við Gudis trú.”
31 Mælti tað Kjartan Ólavsson,
hann slær tað í ein gleim:
“Allir kristnast vit íslendingar
uttan Fróðar ein.”
32 Tað var Torkil erkabisp,
heldur á gyltum horni,
allar kristnaði hann íslendingar
á einum summarmorgni.
33 “Eg kristni teg Kjartan Ólavsson,
væl í góðan tíma,
tak við kristnari trú av Gudi,
eg gevi tær systur mína!”
34 Svaraði Kjartan Ólavsson,
konginum illa tókti:
“Eg taki ei tygara systur,
tað frættir ei Ósvivs dóttur.”
35 Svaraði Kristin, kongins systir,
talar eitt orð for sær:
“Vilt tú Kjartan Ólavsson
skiljast nú frá mær?”
36 Hon tók upp úr mjøldrekkju,
Kjartani mentir gav,
silvur og teir dýru slíðrar,
gripur av gulli var.
37 Hon gav honum tað góða svørð
við gyltar slíðrar at binda,
hann var aldrin í víggi sárur,
ið bar tann brand við lendar.
38 Tað var Kristin, kongins systir,
ið gull bar sær á hand,
fylgdi hon Kjartan Ólavsson
niður til sævarstrand.
39 Har mundi hvørt frá øðrum skiljast,
báðum illa tókti:
“Kjartan eg fylgi ei longur tær,
tað frættir ei Ósvivs dóttur.
40 Sig tú tíni grannkonu,
tú kemur til Íslands aftur,
hon teg elskaði í Noregi,
hon var ikki av trælaættum!”
41 Kjartan vindur upp síni segi,
bæði gul og blá,
strykar ei á bunkan niður
fyrr enn við Íslands vág.
42 Strykar ei á bunkan niður
fyrr enn við Íslands vág,
har lá Álvur innanfyri,
vindur upp segl í rá.
43 Kastar hann sínum akkerum á
so hvítan sand,
fyrstur steig Kjartan Ólavsson
sínum fótum á land.
44 Fyrstur steig Kjartan Ólavsson
sínum fótum á land,
tá var Guðrun, Ósvivs dóttir,
riðin niður til strand.
45 Har komu frúur og jomfrúur
at keypa skrúð og lín,
har kom Tóra, Kjartans systir,
og fagnaði bróður sín.
46 Revna situr undir feldini(!),
væl sømir henni klæði:
“Mentarlín og høvuðgull
tað vil eg hava bæði.”
47 Álvur bað hana sita í lag:
“Tú fært væl hvat teg lystir.”
Kjartan gav henni høvuðgull
av kæru kongins systur.
48 Hann gav henni mentarlín,
høvuðgullini tvey,
mangur fær tað, ið øðrum er ætlað,
eingin tað øðrum er eyð[ið].
49 Revna situr undir feldini(!),
alt sømir henni væl,
Kjartan kom frá strondum niðan,
snart varð teim til tal.
50 Hann gav henni mentarlín,
høvuðgullini bæði,
mangur fær tað, ið øðrum er ætlað,
eingin tað ið øðrum er lagað.
51 Hann gav henni gull og fæ,
so tað silvurið brenda,
Guðrun var ikki hjarta lætt,
tá ið hon sá skeinkin henda.
52 Kjartan gongur for faðir sín,
leitar við hann ráð:
“Tað er hon Revna, systir Álvs,
eg vil ta jomfrú fá.”
53 Tað var Kjartan Ólavsson,
hann tók sær frú at festa,
snarliga læt til brúdleyps bjóða,
ei var longur at fresta.
54 Teir drekka bæði úti og inni,
gott skal slíkum gegna,
Kjartan saknar úr máldrykkju
svørð við kongins tegnar.
55 Teir leita bæði úti og inni,
hvør til sama verka,
tey fingu ein mann at leita har,
tey kalla hann Ólav sterka.
56 Teir leita bæði úti og inni,
hvørt til sínar vráir,
burtur vóru Hóralds børn
og Bitlusynir báðir.
57 Kjartan leyp á vøllin fram,
bæði av ilsku og vreiði,
hann bað saðla sær horsið tað,
hann burtur á skógvin reið.
58 “Tú vari væl um teg, Kjartan mín,”
Knútur mælir av sonnum,
“teir hava á tær illan hug,
tú statt for leygarmonnum.”
59 “Teir skulu fáa so tungligt gjald,
og hvør skal annan svíkja,
fyrri skal eg láta lív
enn burtur av vegnum víkja.”
60 Guðrun gongur for Bolla inn,
fellur for hann í knæ:
“Unni eg Kjartani væl í tí,
nú hevur tú skommir tvær.”
61 Sára græt Guðrun, Ósvivs dóttir,
av so tungum stríði:
“Tú skalt ongan søtan sova,
meðan Kjartan er á lívi.”
62 Bolli leyp á vøllin fram,
bæði av ilsku og vreiði,
hann bað saðla sær horsið tað,
hann burtur á skógvin reið.
63 Guðrun gongur for Bolla inn,
var reið og ikki blíð:
“Sita nú inni leygarmenn,
tí garpar á skógvin ríða.”
64 Kjartan vá fimtan brynjumenn,
rennur í randarsveita:
“Skjótt er einum av at máa,
heljar man tað leita.”
65 Tað var Kjartan Ólavsson,
tað fann hann til ráð,
stígur nú á tað deiga svørð,
við hvønn mann hann vá.
66 Aftur vá hann aðrar fimtan,
rennur í randarsveita:
“Hví stendur tú Bolli frændi,
vil ongum dugnað veita?”
67 Aftur vá hann triðju fimtan,
rennur í randarsveita:
“Hví stendur tú Bolli frændi,
vil hvørgum dugnað veita?”
68 Bolli leyp á vøllin fram,
tað var dreingjaferð,
stakk hann Kjartan Ólavsson
millum buls og herðar.
69 Mælti tað Kjartan Ólavsson,
tá ið hann fell í knæ:
“Hetta hevur tú Bolli frændi
leingi ætlað mær.”
70 Kjartan liggur á grønum vølli,
sær seg um so víða:
“Einki skulu tit Bolla gera,
meðan hann er á lívi.”
71 Bolli stendur á grønum vølli,
lítur seg um so víða:
“Eg man ikki gera so ónt,
at tað má mær jú líða.”
CCF 23 Aa
TSB E 103
Útgávur:
1. Føroya kvæði (N. Djurhuus greiddi til útgávu, 1951) Band I, Teil 3, s. 477.
2. Føroya kvæði (Inngangur og úrtøk eftir Dánjal Niclasen, 1998) 7. bind, s. 118.
Heimild: Úr Suðuroy. Birthe Sophie Jacobsdatter, Birita á Mýri (1804-1878), Vági, 1848.
Kjartan fær tokka til Guðruna og vil giftast við henni. Pápi hansara mælir honum til at vera eina tíð við norska hovið fyrst. Kjartan lovar Guðruni, at hann fer at vera henni trúgvur, og síðani fer hann til Noregs saman við vininum Bolla.
Nakað seinni kemur Bolli einsamallur aftur til Íslands, meðan Kjartan verður verandi. Fyri Guðruni letst Bolli, sum Kjartan hevur funnið aðra unnustu í Noregi, og Guðrun giftist Bolla.
Tá ið Kjartan kemur heim, giftist hann aðrari gentu í staðin fyri. Guðrun kennir seg lumpaða og sigur við Bolla, at hon er ikki før fyri at elska hann, so leingi Kjartan er á lívi. So drepur Bolli Kjartan. Áðrenn hann doyr, biður Kjartan um ikki at verða hevndur.
á føroyskum: CCF 23 (bert á føroyskum)


text:
Nýggi starvsportalurin til Ung í Arbeiði er sjósettur
Nýggi starvsportalurin, www.uia.fo, er nýggja síðan, har ung í aldrinum 15-16 ár kunnu venda sær, um tey ynskja eitt frítíðarstarv.
Frá at vera eitt arbeiði, har ung kundu arbeiða í tvær vikur av summarfrítíðini, verður Ung í arbeiði nú ment enn meira. Nú er nýggi starvsportalurin vegurin inn til arbeiðslívið, har nógv ung fara at koma í samband við teirra fyrsta arbeiði, og sum vónandi er byrjanin til eina góða og læruríka tíð fyri tey ungu.
Á nýggja starvsportalinum liggja longu nógv størv og bíða. Millum arbeiðsgevarnar kunnu nevnast Norðoya kunningarstova, Jákup B, Klaksvíkar kommuna, Fríða Kaffihús og nógv onnur, sum ynskja at fáa ung til arbeiðis.
Samrøður í Íverksetarahúsinum
Tilmeldingin er nú opin, og samrøður verða hildnar í Íverksetarahúsinum. Tey fyrstu fara til arbeiðis longu aðrenn 1. juni. Endamálið við samrøðunum er at para ungu arbeiðstakararnar og tøku arbeiðsplássini so væl sum gjørligt.
Nýggi starvsportalurin ger tað møguligt hjá ungum at finna sær viðkomandi starv, í ávísum tíðarskeiðum, alt árið. 140 tímar eru knýttir at hvørjum starvi, og avgerð arbeiðsgevarin, saman við tí unga, nær og hvussu tímarnir skulu skipast.
Klaksvíkar kommuna gongur nýggjar leiðir
Beinta Klakstein, forkvinna í Trivnaðarnevndini Børn og Ung, er sera fegin um slóðbrótandi verkætlanina.
- Eg haldi, at hetta er sera gott og uppbyggjandi fyri okkara ungu í kommununi. Vónandi fer hetta at geva teimum ungu eina fatan av at hoyra til eitt arbeiðspláss, sum tey sjálvi velja. Ungdómurin fær við hesum átakinum ein nýggjan pall at trína inn á. Somuleiðis er fyrimunurin fyri arbeiðsgevararnar tann, at tey fáa hugagóðan ungdóm til arbeiðis, sum so møguliga velir at venda aftur, tá tey gerast eldri, sigur Beinta Klakstein.
- Eg vil somuleiðis rósa Duritu Samuelsen, verkætlanarsamskipara av UÍA, fyri at menna nýggja leistin og fyri at tora at ganga nýggjar leiðir, sum vit í felag føra út í lívið, sigur Beinta at enda.
Góðan arbeiðshug!


text:
Ætlað til timbur uttandura. Úrslitið verður best, um viðurin verður viðgjørdur, áðrenn hann er vorðin slitin av veðri.
Træverja 12 er oljugrundað træverja, sum treingir væl inn í viðin, verjir væl fyri vatni og forðar fyri rivum.
Litir:
Reyðviður og svart. Kann eisini tónast í alskins hálvfjalandi litir.
Lakkering:
Kann verða smurt á flatan við pensli, svampi ella sproytu.
Trygdarflokkur:
3 – 1
Tynna og reinsa amboð:
Mineralskt terpentin.
Tíð at torna:
5-6 tímar við 20°C
Mála útyvir:
Eftir 4-8 tímar, alt eftir umstøðum.
Tjúkd:
Um 10 sek. (DIN 4; 25°C)
Evnisnøgd:
Um 0,82 g/ml (25°C)
Turrevni:
Uml. 28% av nøgd ella uml. 24% av rúmd.
Tilfarsnýtsla:
Uml. 0,08-0,20 l/m2 í ummáli alt eftir, hvussu ójavnur flatin er og umstøðum annars.
VOC-evni:
Sbrt. reglugerð 1025/2005 eru mørkini fyri VOC-evni í hesi vøru fl A/e 400g/l (2010). Vøran inniheldur í mesta lagi 400 g/l.


text:
Tá eitt ítróttarfólk vísir serligan áhuga, og hevur evnir at blíva ímillum tey allarbestu í landinum kunnu tey verða úttikin til úrvalslið har tey fáa eyka venjingar, vegleiðing og stuðul at náa sínum málum.
At verða úrvalsítróttarfólk er sera krevjandi, og krevur at bæði ítróttarfólk, bakland og venjarar eru tilvitaði um hvat skal til og viljaði at brúka tíð og orku uppá ítróttin.
Úrvalsítróttarfólk verða oftast klassifiseraði soleiðis at tey kunnu luttaka í altjóða kappingum.
Í løtuni skipar Parasport fyri úrvalsvenjingum í frælsum ítrótti og svimjing, og veitir serligan stuðul og ráðgeving til ítróttarfólk ið íðka boccia og para-triathlon.
Ítróttarsamband Føroya letur á hvørjum ári, eftir umsókn, stuðul til tey ítróttarfólk ið lúka serlig krøv.
Søkt verður ígjøgnum sersambandið, og sersambandið umsitir stuðulin og sendir saman við ítróttarfólkinum/venjaranum inn frágreiðingar hvønn ársfjórðing.
Les meir um Úrval her


text:
Søla av 1-ára rættindum at veiða 5.000 tons av norðhavssild :(øki: Føroyar/Ísland/NEAFC) verður 18 juni 2018 kl. 13:00
FMF mælir til at keyparar fyrireika seg í góðari tíð áðrenn uppboðssøluna og eiga at gera fylgjandi:
Seti tykkum inn í lógina, kunngerðina og reglugerðina, sum hava vit uppboðssøluna av rættindum at gera.
Heinta Iclientin frá heimasíðuna hjá FMF.
Fyll út og undirskriva oyðublaðið “Tilmeldingarskjal og váttan frá keypara” og send aftur til FMF.
Fá brukaratal, loyniorð og keypslykil frá FMF.
Seti tykkum inn í hvussu uppboðssøluskipanin virkar.
Fá eitt telefonnummar frá FMF.
Set neyðuga pengatrygd til FMF og Vørn.
Um tit ivast í onkrum. so ring enduliga til FMF á 414141. Vit eru altíð klár at hjálpa.
Les løgtingslógina her
Les kunngerðina her
Tilmeldingarskjal og váttan frá keypara kann heintast her


text:
Sjúrður í 10 ár: Nógvar stjørnuløtur
Í ár hevur Sjúrður Skaale 10 ára jubileum sum frásøgumaður á stóra palli á Summar Festivalinum. Sjúrður hevur hesi árini trygt leitt og presenterað konsertirnar á Vágsbøi, og hann er fúsur til uppgávuna aftur í ár.
– Á stóra palli á Summarfestivalinum verða nógv tær størstu konsertirnar í Føroyum spældar. Og har hava verið bæði stjørnuløtur og vónbrot. Tað hevur verið ein heiður og ein fragd at sleppa at presentera mongu bólkarnar gjøgnum hesi árini, sigur Sjúrður Skaale.
Hann minnist serliga væl, hvussu tað var at presentera heimskenda rockbólkin The Scorpions.
– Eg fór inn á pallin – og bleiv fullkomiliga blástur um koll. Fólk vóru øgiliga spent, og tey høvdu bíðað leingi. At frásøgumaðurin kom inn var sjálvandi tekin um, at konsertin fór at byrja – og tað útloysti eitt brøl, sum bókstaviliga kendist sum ein stormur.
– Ta løtuna – og serliga tá eg hevði sagt tey forloysandi orðini: Mínar damur og harrar: SCORPIONS! – fekk eg eina lítla smakkiroynd av, hvussu tað er at vera rockstjørna: At standa á pallinum frammanfyri túsundtals fólkum, sum øll hava eitt felags ynski; eitt felags mál; ein felags vilja: Tey vilja síggja teg! Hoyra teg! Hava teg! Dyrka teg! Krevja teg! Eg skilji væl, at stjørnurnar vera bundnar av rúsinum, sum tað má geva, sigur Sjúrður Skaale.
Hann heldur, at føroyskir bólkar eitt sindur av órøttum standa í skugganum av útlendsku stjørnunum.
– Meðan onkur av útlendsku stjørnunum ikki hevur livað upp til tað, sum fólk høvdu vónað ella væntað, hava føroysku bólkarnir á stóra palli ongantíð svikið, heldur Sjúrður Skaale.
Hetta vikuskiftið verður Sjúrður Skaale aftur at síggja og hoyra á stóra palli á Summar Festivalinum.


text:
So er fyrsti stevnupartur avgreiddur á Reykjavík International 2017, og hava føroyskir svimjarar longu vunnið nógv heiðursmerki.
Í 50 rygg vann Alisa Vestergaard úr Suðuroyar Svimjifelag gull í yngra bólkinum við 34.12.
Í 50 bringu vann Rebekka Trygvadóttir úr Ægir gull í yngra bólkinum við 36.58, og Petra A. Nielsen úr Suðuroyar Svimjifelag silvur við 38.41.
Í 400 blandað vann Rebekka Trygvadóttir úr Ægir gull í yngra bólkinum við 5:37.96, og Sára R. Nysted úr Suðuroyar Svimjifelag gull í eldra bólkinum við 4:59.90.
Í 50 frí Alisa Vestergaard úr Suðuroyar Svimjifelag gull í yngra bólkinum við 28.88.
Í 800 frí vann Alisa Vestergaard úr Suðuroyar Svimjifelag silvur í yngra bólkinum við 9:42.24, og Sára R. Nysted úr Suðuroyar Svimjifelag gull í eldra bólkinum við 9:18.19.
Reykjavík International er langgeilastevna, tvs í 50 metra longum svimjihyli.
Øll úrslit frá RIG 2017 verða løgd út her á SwimRankings


text:
Master-svimjararnir hjá Havnar Svimjifelag hava megnað at vinna nógv heiðursmerki longu nú fyrsta kvøld á íslendsku meistarastevnuni fyri masters, sum er í Hafnarfirði. Ein 6 gullheiðursmerki, 2 silvur og 1 bronsu varð tað til, hetta fyrsta kvøldið.
- Í 800 frí hevur Jon Hestoy vunnið gull í aldursbólkinum 55.59 ár, við tíðini 11:09.25
- Í 50 firvald hevur Bogi Hansen vunnið gull í aldursbólkinum 70-74 ár, við tíðini 53.87, og Jon Hestoy silvur í aldursbólkinum 55-59 ár, við tíðini 33.34
- Í 100 bringu hevur Eyðun Bærentsen vunnið gull í aldursbólkinum 70-74 ár, við tíðini 1:43.89
- Í 50 frí fyri menn hevur Eyðun Bærentsen vunnið gull í aldursbólkinum 70-74 ár, við tíðini 38.26, og Bogi Hansen bronsu í sama aldursbólki við 40.56, umframt at Aksel Haraldsen við 30.53 vann gull í aldursbólkinum 55-59 ár
- Í 50 frí fyri kvinnur hevur Bergliot Ihlen vunnið gull í aldursbólkinum 70-74 ár, við tíðini 55.13, og Tóra Bærentsen silvur í somu grein við 1:06.37, umframt at Gunnleyg Durhuus við 50.61 vann silvur í aldursbólkinum 65-69 ár.
- Í 4×50 frí vunnu Sámal Olsen, Eyðun Bærentsen, Aksel Haraldsen og Jon Hestoy gull í aldursbókinum 240-279 ár, við tíðini 2:12.69.
Til ber at fylgja við úrslitunum beinleiðis her á swimrankings.net


text:
Vælkomin á Masterlæru
Masterlæra er ment við tí fyri eyga, at tann lesandi skal kunna ogna sær vitan og førleikar á høgum altjóða støði innan eitt fakøki. Samstundis skapar hvør lesandi sær ein sjálvstøðugan fakligan profil. Stórur dentur verður lagdur á sjálvstøðugt arbeiðslag og evnini at seta seg inn í kompleks viðurskifti, serliga ígjøgnum problemgrundað projektarbeiði.
Masterlæru tíðin er ein samanhangandi eind, har tit sum lesandi læra at nýta liðir frá øllum skeiðunum, samstundis sum tit eisini skapa tykkara egna fakliga profil ígjøgnum eitt nú lestur uttanlands (2. lestrarhálva) og praksislæru (3. lestrarhálva).
Samanrenningin millum teori og praksis er eitt lyklahugtak á útbúgvingini, og vit vænta, at tit saman við okkum verða við til at skapa slóðbrótandi samstarv í føroyska samfelagnum. Søgu- og samfelagsdeildin klekir føroysk lesandi við føroyskari servitan á altjóða støði.
Vit bjóða tykkum hjartaliga vælkomin á fýra spennandi, mennandi og krevjandi lestrarhálvur.


text:
Kringvarpið skrivar at umlegging til grøna orku er svørt. Men tað er ein misskiljing sum er løtt og vandamikil at taka til.
Hevur tú keypt tær el-bil? Ella hitapumpu? Tað ljóðar grønt – men tað er tað ikki. […] Orsøkin er manglandi megi at framleiða vind- og vatnorku.
Tað passar, at tá ið vit økja um elnýtsluna, økja vit tilsvarandi um elframleiðsluna, sum í stóran mun er tengd at olju. Tí hevur tað alstóran týdning at arbeiða miðvíst móti at útbyggja elframleiðslu úr varandi keldum, til dømis vindi og vatni.
Tá ið ein bilur koyrir ein kilometur, brúkar hann somu mongd av orku, óansæð hvar hon kemur frá. Hvussu svart hetta er, veldst um tvey viðurskifti:
- Hvussu er orkan framleidd?
- Hvussu nógv orka fer til spillis?
Ein elmotorur í Føroyum brúkar í dag somu orkukeldu sum ein brennimotorur, og tað er olja. Men ein elmotorur brúkar orku sum er framleidd á einum elvirki, har minni av orkuni fer til spillis. Ein bilur við brennimotori framleiðir sjálvur sína orku, og tá fer munandi meira orka til spillis. Tí hava elbilar longu í dag minni útlát enn bilar við brennimotori, sjálvt um orkan verður framleidd úr olju.
Ein elbilur ella hitapumpa eru ikki grønar loysnir í sær sjálvum. Tær eru loysnir sum brúka el ístaðin fyri lokala nýtslu av fossilum brennievni. Soleiðis eru tær parallelt viðvirkandi í arbeiðinum móti einari veruligari grønari umlegging, sum snýr seg um at framleiða meira el úr varandi orkukeldum. Bæði útboðið og eftirspurningurin skal byggjast samstundis.
Elbilar og varandi orkukeldur hava sínar egnu vansar og avbjóðingar. Vit skulu altíð fyrihalda okkum kritiskt til hesar. Men at ávísar loysnir ikki eru perfektar skal ikki brúkast sum umbering fyri at ikki arbeiða móti eini betri framtíð.


text:
Skriv frá Jákup A. Olsen
Eg havi havt tað æru at blíva valdur og at hava sitið í bygdaráðnum í Nes kommunu hesa seinastu setuna, sum nú er við at verða runnin. Eg vil nýta høvi til at takka øllum tykkum sum valdu meg í bygdaráðið, og somuleiðis takka teimum sum eg havi sitið í bygdaráðnum saman við.
Túsund tøkk til veljarar og starvsfelagar.
Eg havi trivist væl í arbeiðinum, og meti eg, um eg hyggji 4 ár aftur, at væl er komi av skafti í bygdarráðsarbeiðinum í Nes kommunu seinastu 4 árini.
Men av ymiskum arbeiðs- og privatum orsøkum, havi eg gjørt av, ikki at stilla upp aftur hesaferð, men møguliga einaferð seinni.
Bestu heilsanir
Jákup Alfredsson Olsen


text:
Vit lesa
Vit tosa, flenna og gráta
Vit mála, tekna, klippa og baka.
Í vikuni skrivaðu teir av okkara næmingum, sum ganga í skúla, um teirra skúlagongd.
Her kunnu tit lesa hvat ein teirra skrivar:
Mín skúlagongd
Mín skúlagongd hevur stóra ávirkan á mítt lív. Hon gevur mær vitan um dagin og marruna um náttina. Og í síðsta enda er tað hon, ið avger hvar í lívinum, eg endi.
Eg eri fyrstaársnæmingur á Læraraskúlanum. Tað var sera spennandi at byrja, men eisini nervapirrandi, tí fór eg at kenna nakran? Fór eg at trívast? Var hetta rætta avgerðin, at blíva fólkaskúlalærari?
Eftir tær fyrstu vikurnar byrjaði eg at trívast og innsíggja, at hetta var rætta valið.
Alt vit læra um, er sera spennandi og skapar meira áhuga fyri læringini.
Hvussu mennast børn? Hvat er tann góði lærarin? Og hvussu er ein góð undirvísing uppbygd?
Í tímunum dugir okkara lærari, Rúna í Skála, væl at undirvísa og vísa okkum á tað vitan, ið liggur í tekstinum. Hon hevur enntá yvirskot at demonstrera ymist í tekstinum og fær okkum eisini við.
Tó eftir skúlatíð, tá tað bara eru eg og teksturin, virkar hann óendaligur at koma ígjøgnum og skilja. Nógv orð fáa meg at hugsa, hvat er tað, eg havi valt, og at eg ongantíð fari at megna at vera lærari.
Øll í flokkinum eru røsk at lesa uppá, ið ger, at eg føli meg einsamalla til tíðir. Tankarnir fara ígjøgnum meg “Kann tað passa, at tað bert er eg, ið ikki havi lisið”, ið síðan føra til, at tað má vera okkurt gali við mær. Tey í flokkinum hava enntá tíð til at møtast um kvøldið at gera okkurt. Tá standi eg í tí tvístøðu, skal eg velja floksfelagarnar ella heimaarbeiði? Tí føli eg meg ofta splittaða, tí eg megni ikki at vera ella gera bæði 100%.
Men, tað man fara at ganga, ikki so? Tað er í hvørtfalt tað, ið mín føroyska mentan hevur lært meg. Sum turistarnir siga “Faroe Islands, the land of maybe’s”. Soleiðis hevur tað hvørtfalt altíð verið ígjøgnum mína skúlagongd, at alt ber til, bara so leingi man fylgir við. Viss ikki í dag, so í morgin.
Sum tað hevði verið lekkurt at vakna í morgin og verið eitt geni 😉


text:
Corona ávirkar siglingina
Siglingin hjá Smyrli og Teistanum verður ávirkað næstu tvær vikurnar orsakað av coronavirus, Covid-19. Eisini verður tyrlutænastan skerd.
Coronavirus Covid-19 hevur við sær, at Strandferðslan noyðist at gera skerjingar í ferðaætlanini hjá skipunum. Broytingar verða í fyrstu syftu gjørdar á leið 7 og leið 60, ið eru Smyril og Teistin. Hetta hevur við sær, at siglingartíðin hjá skipunum verður stytt nakrar tímar hvønn dag.
Broytingarnar verða gjørdar fyri at verja manningina og tryggja siglingina upp á longri sikt, nú Covid-19 hevur fingið størri útbreiðslu í Føroyum.
Broytingarnar koma í gildi týsdagin 17. mars og eru galdandi fyribils til 30. mars 2020, tá eftir ætlan verður vent aftur til vanligu ferðaætlanirnar.
Smyril fer at sigla fýra túrar hvønn dag. Tveir av Tvøroyri og tveir av Havnini. Fyrsti túrur er av Tvøroyri kl. 07:00 og seinasti túrur av Havnini kl. 17:00.
Hjá Teistanum er høvuðsbroytingin, at seinasti túrur verður av Gomlurætt kl. 19:05. Siglingin um dagin verður tann sama sum í dag.
Við at stytta dagin á báðum leiðunum tryggjar SSL starvsfólkaorku, sum kann vera tøk, um tað gerst neyðugt. Til dømis um onkur av manningini noyðist í sóttarhald og ikki kann sigla.
Atgerðir og trygdartiltøk taka støði í fyrivarni, ið skulu tryggja, at vit hava manningar, bussførarar og aðrar lyklapersónar tøkar. Verður ein smittaður, skulu øll í nærumhvørvinum í karantenu, og tað kann seta allar ferjur og bussar út av dagliga rakstrinum í óavmarkaða tíð.
Broytingin ávirkar ikki hesar farleiðir: Kalsoy, Fugloy, Svínoy, Skúvoy og Hestur. Tó røkir Spógvin alla sigling á Hestleiðini. Mykinesleiðin verður heldur ikki rakt, tí har er ongin sigling fyrr enn í mai.
Ferðaætlanin hjá tyrluni verður eisini skerd fyribils. Frá í dag 15. mars flýgur tyrlan bert til Stóru Dímun, Koltur og Mykines. Meira kunning á www.atlantic.fo.
Tað verður rátt til at ferðast minst møguligt við almennari samferðslu, og bara um tað er alneyðugt.


text:
Samgongan tvey ár
Valskeiðið er hálvrunnið, og samgongan fer nú at rógva seinnu helvt av teininum, sum tað fór undir fyri tveimum árum síðan.
”Áralagið er gott, nógv stórmál eru avgreidd, og samgongan hevur sett sær fyri at loysa enn fleiri týðandi mál, fyri at røkka málinum um eitt samfelag í serflokki,” sigur løgmaður Bárður á Steig Nielsen.
Arbeiðið við handilsavtalum heldur fram, millum annað eitt økt samstarv við ES. Verjupolitiski leikluturin hjá Føroyum verður týdningarmiklari, og vit skulu fyrireika okkum til ein heim í broyting.
Fólkaskúlalógin verður dagførd, atgongd til arbeiðsmegi skal betrast, og ein nýggj integratiónslóg er á gáttini.
Infrakervið verður munandi útbygt komandi árini við tunlum og innkomuvegum. Við Bústaðarpakkanum verður tryggja enn fleiri tak yvir høvdið komandi árini - fleiri bústovnar eru ávegis. Nýtt heilsustýri og veðurstova verða sett á stovn, bara fyri at nevna ein part av tí, sum arbeitt verður við seinnu helvtina av valskeiðnum.
Veðurlagsbroytingar og avbjóðingarnar, sum standast av hesum, skulu takast í álvara. Munagóð tøk skulu tí takast á grønu kósini komandi árini. Verulig ferð kemur á grøna orkuskifti næsta hálva árið, tá framleiðslan frá vindorku verður økt munandi.
Samgongan hevur longu fingið nógv á skaftið, síðani hon fór til arbeiðis á heysti 2019.
Til dømis er heilsuøkið ongantíð so nógv raðfest sum nú. Málið er viðgerðartrygd til allar borgarar. Millum tiltøkini eru fleiri nýggj tilboð innan rehabilitering í sambandi við Parkinson, krabbamein og seinheilaskaða. Samstarvsavtala er gjørd við Novo Nordisk, sum fer at betra um Diabetesviðgerð og -gransking. Bíðitíðir eru minkaðar nógv hjá ADHD og neurologiskum sjúklingum, og Føroyar hava fingið atlimaskap í WHO.
Á uttanríkisøkinum er eitt nú samstarvsavtala gjørd við USA og eitt samstarvsráð er stovnssett, har uttanríkis-, verju- og trygdarmál verða viðgjørd.
Millum samferðsluátøkini eru tunlar Norður um fjall, tunnil til Fámjins og innkomuvegur til Tórshavn og gjøgnum Runavík.
Landsstýrið raðfestir vælferðina høgt. Millum annað er barnsburðarfarloyvi longt upp í eitt ár. Nýggja lógin um almannatrygd og -tænastur er ein vælferðarpolitiskur mílasteinur, sum tryggjar, at almannatænastur taka støði í førleika og tørvi, sum borgarin hevur.
Nógv er eisini gjørt á undirvísingarøkinum. Føroyskt undirvísing til fremmandmælt er styrkt munandi. Ein serbreyt er stovnssett á Miðnámsskúlanum í Hovi, nýggir eftirskúlar eru stovnaðir í Skálavík og á Tvøroyri, og umfatandi tiltøk eru sett í verk móti happing í skúlunum.
Nýggja sjófeingislógin hevur við sær, at karmarnir kring, og skattingin av, fiskivinnuni eru komin í trygga legu. Hetta hevur millum annað havt við sær nýíløgur til føroyska fiskiflotan fyri næstan tvær milliardir krónur.
Eisini hava lærlingar og pensjónistar fingið skattalætta, so tað loysir seg betur hjá teimum at arbeiða.
”Fyri at framtíðartryggja vælferðina, skulu vit støðugt leggja dent á, at hava eina burðardygga virðisøking. Tað gleði eg meg til komandi tvey árini,” sigur Bárður á Steig Nielsen.
Løgmaður fegnast um góða samstarvið, og fer við góðum treystið undir seinna part av valskeiðnum.


text:
N. F. S. Grundtvig, 1783-1872
Nikolai Frederik Sverin Grundtvig var danskur rithøvundur, teologur, prestur og stórur sálmasmiður. Hann var ein hin árinamesti maðurin í danskari søgu. Hansara hugmyndir birtu uppundir tjóðskaparkensluna í Danmark, hann vakti áhugan millum fólk fyri tí norðurlendsku gudalæruni og fólkavísunum. Arbeiðið hjá Grundtvig førdi til stovnanina av tí fyrsta fólkaháskúlanum, eini rørslu ið breiddi seg til onnur long eisini. Gundtvig er, saman við H. C. Andersen og Søren Kirkegaard, hildin vera ein av teimum størstu rithøvundunum sum danir eiga


text:
Hav
Hav er sjógvur landa millum, sjógvurin uttansyndis. Hav fjalir 71 % av jarðarknøttinum, og alt tað, vit rokna sum hav, hongur meira ella minni saman. Í veruleikanum er alt eitt stórt hav; men vanliga býta vit tað sundur. Vit tosa um trý heimshøv: Atlantshavið, Indiahavið og Kyrrahavið. Øll onnur høv kunnu roknast sum partar av hesum trimum; men ofta verða smærri havøki býtt frá.
Vert at vitaEdit
- Djúpasta hav í heiminum: Marian djúpálur (enskt: Mariana Trench, danskt: Marianergraven) í Kyrrahavinum (10 924 m).


text:
Miðvágur
Miðvágur er aldargomul bygd og er fyrstu ferð nevnd í fornbrævi frá uml. 1340. Mett verður at bygdin kann vera frá um ár 1000.
Gomul søgn er um Trælanípuna, sum er 80 favna høgt meitilberg. Har sigst at gamlir ella ónýtiligir trælir vórðu riknir útav í heidnari tíð.
Í søguligum høpi er Miðvágur so nógv tann besta hvalvágin í Føroyum. Seinastu 300 árni hava umleið 50.000 hval lagt beinini á Miðvágs sandi.
Tingstaður
Gamli tingstaðurin í Vágum var við Dómstólarnar á Tjørndalsegg í Miðvágs haga; seini varð tingstaðurin fluttur heim á Rygg, og í 1671 í bóndahúsini, Heima í Stovu, á Ryggi í Miðvági, har vártingini fyri Vága sýslu vórðu hildin fram til 1896.
Prestagarður og náðinsgarður
Í Miðvági hevur prestagarður verið frá gamlari tíð. Upp til 1920 var prestagarðurin í Jansagerði. Henda síða av fjørðinum verður framvegis rópt Prestlandi. Kendastu prestahjúnini í Jansagerði vóru Peter Arabo og Beinta. Í 1839 brendi prestagarðurin, og var endurbygdur.
Í 1920, tá nýggjur og størri prestagarður varð bygdur, varð hann bygdur hinmegin fjørðin, í Dalbø.
Frá 1700 árunum og fram høvdu prestaeinkjurnar náðinsgarðin, Kálvalíð. Hann er nú friðaður og er savn.
Kirkjur og kirkjugarðar
Tær fyrstu kirkjurnar í Miðvági stóðu við Kirkjar, harav navnið á býlinginum. Nógvar kirkjur hava staðið har hvør eftir aðra, hvussu langt aftur vita vit ikki við vissu. Men helst aftur í Miðøld. Elsti kirkjugarðurin í Miðvági varð tikin av sjógangi, og var stutt niðanfyri núverandi Gamla kirkjugarð, sum varð tikin í brúk í 1878. Í 1935 varð nýggjur kirkjugarður gjørdur norðri á Heiðum, og beint við varð bretski hermannakirkjugarðurin gjørdur í 1942. Núverandi kirkjan er bygd í 1952. Heini Joensen, teknaði hana og stóð fyri byggiarbeiðinum.
Sjórænarar herja
Í Miðvági eru fleiri sagnir um sjórænarar. Sum aðrastaðni í Føroyum, so bygdu miðvingar eisini vakhús, har hildið varð vakt, um ófriðarskip komu. Og somuleiðis vóru holur og hús í fjøllunum at krógva seg fyri sjórænarunum. Ein suðringur hevði einaferð dripið ein írskan sjórænara, hetta vildu írar hevna. Hann flýddi so til Miðvágs og varð har nevndur Írin. Eitt stað við Kumlar varð nevnt Fransaholan. Har var stór hola undir steinunum, har gomul fólk kundu krógva seg. Norðuri á Leitinum við Reynsatind er ein húsagrund har fólk krógvaðu seg, og har er eisini stór hola, har tey goymdu kjøt og krógvaðu seg fyri sjórænarum.
Skúli
Fyrsti bygdaskúlin í Føroyum varð bygdur í Miðvági í 1830. Jørgen Frans Jacobsen, sum var lærari í Miðvági frá 1829, yvirtók bygningin, eftir at skúlaskapurin var hildin uppat, og vórðu húsini eftir tað nevnd, í Skúlanum. Í 1882 varð nýggjur skúli bygdur, tann nú nevndi, Gamli skúli. Hans Chr. Joensen, á Ryggi, stóð fyri grótarbeiðinum, og Jens Sigvald Johansen, stóð fyri timburarbeiðinum. Í 1961 varð stórur felagsskúli við fimleikarhøll bygdur á Giljanesi. Í 1983 var ítróttarhøllin bygd og nakrar skúlastovur gjørdar afturat. Nýggi og stásiligi skúlabygningurin á Giljanesi stóð liðugur í 2014.
Kendir miðvingar
Miðvágur hevur forstrað fleiri kend fólk. Nevnast kunnu, Jens Chr. Svabo, sum í 1765 fór undir hægri útbúgving á lærda háskúlanum í Keypmannahavn. Svabo savnaði saman nógv siðsøguligt tilfar um Føroyar. Miðvingurin, Mikkjal á Ryggi, er Føroya størsta sálmaskald – skrivaði eisini Miðvingasøgu og nakrar av fyrstu føroysku lærubókunum til skúlabrúk. Í Hýsisá, á Ryggi í Miðvági, høgdi Mikkjal í 1909 tvey ørindi niður í helluna. Tætt har við eru Beitishúsini, sum er barnaheim Mikkjals og frammanfyri har er reist standmynd av Mikkjali. Nevnast kunnu m.o. eisini, rithøvundurin, Dagmar Joensen-Næs og yrkjarin, Harry Birtilíð.
Sonni Jacobsen, 2017.


text:
Nú eru tilsamans 75.761 koronukoppsetingar gjørdar í Føroyum. 38.770 fólk hava fingið fyrru koppsetingina, 36.877 fólk hava fingið seinnu koppsetingina, og 114 fólk hava nú fingið trý prik.
Sambært hagtølunum hava 72,5 prosent av fólkinum fingið fyrru koppsetingina, meðan 68,9 prosent hava fingið ta seinnu.
Í gjár vórðu 198 fólk koppsett fyri koronu. 50 fólk fingu fyrra prikið, 77 fingu tað seinna, og 71 fólk fingu triðja prikið.
Tey, ið fingu triðja prikið í gjár, vóru í høvuðsheitum búfólk á røktarheimum, skrivar corona.fo.


text:
Uppskot til ummælis
-
Aldursmarkið fyri at fáa talgildan samleika verður sett niður til 13 ár og áseting um gjald fyri geyma verður nágreinaðUmmælisfreist: 10.11.2021
-
Heftirevsing broytt til fongsul í upp til 4 mánaðarUmmælisfreist: 25.10.2021
-
Broytingar í ymsum løgtingslógum í samband við umskipan av Føroya KærustovniUmmælisfreist: 25.10.2021
-
Skattafrítt upp til 100.000 kr. at langtíðar útleiga bústaðirUmmælisfreistin er farin
-
Skattligar avleiðingar av negativari rentuUmmælisfreistin er farin
-
Broyting í løgtingslóg um sjófeingiUmmælisfreistin er farin
-
Broyting í kunngerð um treytir fyri fiskiloyvi 5 A og 5 BUmmælisfreistin er farin
-
Ásetingar um ískoyti til gjald fyri ávís hjálparráð og setan av HjálparráðsnevndUmmælisfreistin er farin
-
Uppskot til løgtingslóg um stuðul til tónleikafestivalar til hoyringarUmmælisfreistin er farin
-
Uppskot til broyting í løgtingslóg um tinglýsing til hoyringarUmmælisfreistin er farin
-
Broyting í løgtingslóg um Trygdargrunn fiskivinnunnarUmmælisfreistin er farin
-
Kunngerð um starvsskipan fyri Føroya KærustovnUmmælisfreistin er farin
-
Uppskot til løgtingslóg um náttúruvernd til hoyringarUmmælisfreistin er farin
-
Rokna skrásetingargjaldið á innfluttum brúktum motorakførum við støði í keypsprísinumUmmælisfreistin er farin
-
Uppskot til løgtingslóg um broyting í løgtingslóg um dagpening vegna sjúku v.mUmmælisfreistin er farin
-
Uppskot til løgtingslóg um foreldramyndugleika og samveru (Foreldramyndugleikalógin)Ummælisfreistin er farin
-
Uppskot til kunngerð um endurvenjing og viðlíkahaldsvenjingUmmælisfreistin er farin
-
Kunngerð um skiljirist í sambandi við fiskiskap við botntroli í føroyskum sjógviUmmælisfreistin er farin
-
Kunngerð um vernd av ungfiski og hámark fyri íblanding av ungfiskiUmmælisfreistin er farin
-
Broyting í kunngerð um at friða ávísar leiðir í føroyskum sjógvi fyri veiðu við troli og øðrum reiðskapiUmmælisfreistin er farin
-
Konkurslógin verður broyttUmmælisfreistin er farin
-
Broyting í kunngerð um at skipa fiskiskapin eftir svartkjaftiUmmælisfreistin er farin
-
Broyting í kunngerð um at skipa fiskiskapin eftir makreliUmmælisfreistin er farin
-
Broyting í kunngerð um at skipa fiskiskapin eftir norðhavssildUmmælisfreistin er farin
-
Kunngerð um stuðulsjáttanUmmælisfreistin er farin
-
Lov for Færøerne om fuldbyrdelse af strafUmmælisfreistin er farin
-
Uppskot til løgtingslóg um framtíðarfulltrúUmmælisfreistin er farin
-
Uppskot til kunngerð um broyting í kunngerð um lestrarstuðul til hoyringarUmmælisfreistin er farin
-
Broyting í kunngerð um at skipa fiskiskapin eftir hummara í føroyskum sjógviUmmælisfreistin er farin
-
Kunngerð um fiskiskap eftir hummara til húsbrúksUmmælisfreistin er farin


text:
Tað verður ikki viðkomandi fyri Håkan Eriksen, hansara toymi og føroyska hópin, hóast A-landsliðið seinastu fýra dystirnar hevur avrikað væl. Ístaðin verður tað til høvuðbrýggj hjá Kasper Hjulmand, Hansi Flick og hjá teimum flestu av hinum 30 venjararunum eisini, at teir bert fáa eina viku saman við hópunum, áðrenn endaspælið.
Hetta skrivaði L'Équipe í gjárkvøldið. Stóri franski ítróttarmiðilin hevur fingið fatur á kunning, ið UEFA hevur givið sínum 55 limalondum í brævi um HM-endaspælið fyrr í ár. Har verður gjørt greitt, at leikarar, ið skulu spæla í endaspælinum, ikki verða leysgivnir til landslið síni fyrrenn 14. november. Hetta er júst eina viku, áðrenn endaspælið í Katar fer í gongd.
Harvið verður ikki long tíð hjá leikarunum at fyrireika seg heilt til HM, og venjaratoymini hava ikki so góðar fyritreytir.
At tað verður so knapt kemst av, at HM-endaspælið fyri fyrstu ferð í søguni ikki verður í juni og/ella juli, av tí at veðurlagið í Katar ikki er til at spæla fótbólt á hægsta støði á hásumri. Harvið verður endaspælið mitt í kappingarárinum hjá teimum flestu stóru deildunum í Evropa og aðrastaðni, og tað er ein av punktunum, ið talar ímóti, at Katar skal sleppa at vera vertur.


text:
Tað rann mær til hugs, tá eg í gjár las Hinumegin er mars eftir Sólrun Michelsen. Langt síðani eg havi havt eina so heilskapta, vælskrivaða, vakra og – á sín stillisliga hátt – djarva føroyska bók í hondunum.
Hetta er ein so poetisk lýsing av gerandisviðurskiftum, at mann fer at hugsa um Móðir Sjeystjørnu hjá William Heinesen.
Dramatiskar krimisøgur sum morð og blóð hava farnu árini næstan yvirtikið bókmentirnar.
Hetta fer beint ímóti rákinum. Hinumegin er mars er ein hugfangandi forteljing um nakað, ið at síggja til als ikki er dramatiskt. Sólrun letur seg ikki einaferð freista til at brúka klisjéir fyri at skapa drama og framdrift.
Í fyrraárið fekk Merethe Lindstrøm bókmentavirðisløn Norðurlandaráðsins fyri bókina Dagar í kvirrunnar søgu. Hon fekk nógv rós fyri at duga at fortelja um lívið í einum húsum, har lítið hendi og lítið var sagt millum hjúnini. Men hon lat eina útlendska kvinnu koma inn í tann støðuhylin, sum hjúnarbandið var, fyri at kunna lýsa hetta.
Tað er ringt at samanbera bøkur, men eftir mínum tykki ger Sólrun tað betur enn Merethe. Hinumegin er mars leiðir lesaran sjálvan niður í støðuhylin og vísir honum, hvussu djúpur hann er.
Bókin er um sambandið millum eina eldri kvinnu og mammu hennara, sum verður veikari og veikari, fer í barndømi – og doyr.
Henda gongd kann viðhvørt vera tung – men øll skulu vit ígjøgnum hana. Vit skulu ið hvussu er ígjøgnum okkurt, sum líkist. Hetta er um støðuhylin, sum lívið hjá okkum øllum einaferð verður til.
Tað at síggja til fábroytta lívi, sum verður lýst í bókini, kann tykjast tungt og virðislítið – men Sólrun Michelsen dregur fram poesiina í júst hesum monotona gerandislívi. Hesi poesi eiga øll lut í – men vit síggja hana ikki, fyrr enn onkur letur okkum eyguni upp fyri henni.
Skaldskapur skal leiða okkum burtur í aðrar heimar og ævintýr, vit aldrin kunnu gerast partur av. Men skaldskapur skal harumframt læra okkum at síggja litirnar í tí lívi, sum vit sjálv mugu liva – eisini, tá vit ikki hava valt tað sjálv.
Henda bókin ger tað seinna – og tað ger hon væl.
We read to know, that we are not alone. Hinumegin er mars er um teg og meg og minnir okkum á, at vit eru ikki einsamøll.